Ҳукумат қарори: Ўзбекистонда қўшфамилияликка рухсат берилди ва ФҲДЁ ходимларининг ойлиги 3 бараварга ошди\nЎзбекистонда янги оила қураётагганларга қўшфамилияликка рухсат берилди ва ФҲДЁ ходимларининг ойлиги 3 бараварга ошди. Бу бўйича ҳукумат қарори тасдиқланди.\nЭндиликда янги оила қураётганлар қўшфамилияликка ҳам эга бўлиши мумкин. Масалан, куёв Аббосов, келин Шокирова бўлса куёв Аббосов-Шокиров фамилиясини олиши, ёки аксинча келин Аббосова-Шокирова бўлиши мумкин.\nШунингдек, ФҲДЁ органларида ишловчиларнинг ойлиги 3 бараварга оширилди. Шу пайтгача мудира 1,5 млн сўм ойлик олган бўлса энди у 5 млн сўм олади ва 1 ҳамда 2-тоифали инспекторларнинг 1,2-1,3 млн. сўмлик ойлиги 3,2-3,5 млн. сўм бўлади.\nУзбек 4 сентябр 2020 21:55\nКачон руслашган -ов, ав,-ев ва хакозолардан воз кечилади ва хакикий узбекона исм ва шариф куйиш га рухсат берилади.\nБас Э 4 сентябр 2020 16:52\nЭркак киши хотинининг фамилиясига ўтиши фақат яхудийларга хос нарса. Дунё бўйича матриархат фақат ана ўшаларда. Бизга бу нарса умуман ётдир. Хеч қайси томондан тўғри келмайди.\nБу нотўғри қарор бўлибди. Бундай қарорлар халқ билан фикр алмашгандан кейингина қабул қилиниши лозим эди.\nИ. У 4 сентябр 2020 12:33\nкуш фамилия умуман булмаган нарса хотин эрни фамилиясида булгани яхши\nРобарУзнец 4 сентябр 2020 11:31\nОта-боболаримиз чопон кийиб,салла ўраган,эшшак минган,картошка емаган,пахта ёғи ишлатмаган,помидор емаган шайтонни қони бор бунда деб,агар ундан хам аввалги тарихга қарасангиз дарахтда яшаган,бир-бирини битини терииб.Сиз қайси бирига қайтмоқчисиз?\nБалки орқага қарайвермасдан олдинга қарашга харакат қилиб кўрарсиз.Фикрингизни хурмат қиламан,лекин қўшилмайман\nФХДЁ ойлиги масаласида,нимага 10 баравар кўтарилмади?\nахир фхдё сиз яшаб бўладими,экономикамизнинг устуни,боқувчимиз,ғамхўримиз бўлса,100баравар кўтарилсин ойлиги,энг зарарли шароитларда муздек кабинетларда,креслода ўтириб кети арчиляпти-ахир фхдё сиз яшаб бўладими,экономикамизнинг устуни,боқувчимиз,ғамхўримиз бўлса,100баравар кўтарилсин ойлиги,энг зарарли шароитларда муздек кабинетларда,креслода ўтириб кети арчиляпти-ку,бечораларни.\nМазлум 4 сентябр 2020 10:18\nNima keragi bor.biz qachon özligimizga qaytamiz.ummuman keresız narsa .boshqa xalqqa foydali bölgan narsala ustıda bosh qotırsa bömasmikin shu qonun chıqaradiganla.Biz özbekmiz ota bobolarimizda ov ova bömagan.bunı öris majbur qilib qildirgan.\nАбдулло 4 сентябр 2020 09:56\nКутар порохурларни ойлигини\nЎзбекистон янгиликлари » Сиёсат » Ҳукумат қарори: Ўзбекистонда қўшфамилияликка рухсат берилди ва ФҲДЁ ходимларининг ойлиги 3 бараварга ошди


Ҳудудий фермерлар кенгашлари билан алоқалар бўйича\nТалаблар: Марказий аппаратидаги гуруҳ раҳбари, бош ва етакчи мутахассис лавозимларига – соҳа бўйича камида 3–5 йил, бошлиқлари ва уларнинг ўринбосарлари лавозимларига – соҳа бўйича камида 5–7 йил;\nМурожаат учун: info@uzfk.uz ; Tel: 267-51-76 кадрлар бўйича бош мутахассис.\nФермер хўжаликларини таҳлил қилиш ва ривожлантиришга кўмаклашиш, замонавий компьютер ва агротехнологияларни жорий қилиш гуруҳи етакчи мутахассиси.\nАхборот-коммуникация технолигиялари гуруҳи бош мутахассиси


Оқ уй ҳақидаги китобда Трампнинг ўрнини ким эгаллашни хоҳлаётгани айтилган\n11:20 / 06.01.2018\nМайкл Вульфнинг «Олов ва ғазаб: Трампнинг Оқ уйида» китобида АҚШнинг БМТдаги доимий вакили Никки Ҳейли ўзини давлат раҳбари лавозимига эҳтимолий номзод сифатида кўраётгани тилга олинади. Бу ҳақда The Times of India хабар бермоқда.\nХабар қилинишича, Ҳейлидан ташқари, унинг номзоди АҚШ президенти Дональд Трампга яқин бўлган кўплаб шахслар томонидан ҳам кўриб чиқилмоқда. Уларнинг фикрича, у амалдаги давлат раҳбаридан анча ташаббускор ва ақллироқдир.\nВульфнинг сўзларига кўра, Ҳейли «Трамп ҳукумат тепасида максимум бир муддат қолади» деб ҳисобламоқда ҳамда давлат раҳбари учун курашга киришиши мумкинлигини яхши тушуниб турибди.\nЭслатиб ўтамиз, аввалроқ WSJ Майкл Вульфнинг ушбу китобига таянган ҳолда Трамп собиқ маслаҳатчиси Иванкани «бефаҳм ғишт» деб атагани ҳақида хабар берганди.


Фахрийларимиз енгил атлетика ривожига ўз ҳиссасини қўшишмоқда – Ўзбекистон миллий олимпия қўмитаси\nФахрийларимиз енгил атлетика ривожига ўз ҳиссасини қўшишмоқда\nСир эмаски, фахрийларимизнинг доно ўгитлари ва бой ҳаётий тажрибалари бўлмаганида профессионал спорт тараққиёти юртимизда бу даражага чиқиши анча мураккаб бўлар эди. Замонавий спорт ютуқларида ҳам худди шу фикрнинг кўришимиз мумкин. Ўзбек спортчиларининг ғалабаларида ҳам фахрийларимизнинг ҳиссаси улкан. Нуроний ёшларига қарамай уларнинг ёш авлод орасида соғлом турмуш тарзини тарғиб қилишга уринишларини алоҳида эътироф этиш мумкин.\nМисол учун, фахрийларимиз профессионал спортдаги ютуқларимизни янада кўпайтириш, ёшларни спортга жалб қилиш йўлида Ўзбекистон енгил атлетика федерациясига яқиндан ёрдам бера бошлашди. Статистик маълумотларга кўра, юртимизда 7 мингга яқин енгил атлетикага ихтисослаштирилган спорт секциялари мавжуд бўлиб, уларда шуғулланаётганлар сони 220 мингга етган. Ушбу кўрсаткичнинг 111 минг, яъни тенг ярмини аёллар ташкил қилиши янада аҳамиятли. Бундан ташқари енгил атлетика федерацияси томонидан “Буюк ипак йўли” номи остида ўтадиган бир қатор мусобақалар дастури ишлаб чиқилди. Энди мутасаддилар олдида енгил атлетикани янада оммалаштириш вазифаси турибди.\nЕнгил атлетика юртимизда энг оммавий спорт бўлиб улгурмади. Гарчи у катта захира ва имкониятларга эга спорт тури деб қаралса-да, мактабларда асосий эътибор футбол, волейбол, баскетбол каби ўйин спорт турларига қаратилмоқда. Ушбу спорт турини янада оммалаштириш учун спорт инфратузилмасини такомиллаштириш ва аҳолини янада қизиқтириш керак.\nЯна бир статистик маълумотларга кўра, Ўзбекистонда енгил атлетика билан шуғулланаётганлар сони бутун мамлакат бўйлаб 2 миллион 656 минг, тренерлар эса 620 кишини ташкил қилмоқда. Албатта, бу бизнинг мамлакатимиз учун етарли эмас. Бугунги кунда вилоят федерациялари, хусусан, Андижон, Самарқанд, Фарғона вилоятлари ва Тошкент бўйлаб ушбу кўрсаткичлар салмоғини янада ошириш бўйича катта ишлар амалга оширилмоқда. Ўзбекистон спорт фахрийлари кенгаши мазкур мақсад йўлида федерация мутасаддилари билан ўз билим ва малакаларини улашган ҳолда фаолият олиб боришади.


Буғдой учун давлат нархи 3 минг сўм\n“Шунда ҳам агар ҳукумат гапида турса. Чунки, неча йилдан бери ваъда қилишарди, бажаришмаётганди. Энди бошқа томони ҳам бор. Бугун Шаҳрихон деҳқон бозорига тушиб, айланиб чиқдим. Нархлар ўта қимматлаб кетган. Уйда тандирда ёпиладиган нон 2 ярим минг - 3 минг сўмдан 5 минг сўмгача чиқиб кетибди. 2 минглик нонвой ёпган нон 2 ярим - 3 минг сўм бўлган. Банан 17 минг сўм эди ўтган жума, бугун 29 - 28 минг бўпти. “Энди бозорда”, деяпти сотувчи. Оддий ўзимизнинг пахта ёғи 74 мингдан 81 минг сўмга чиқипти. Гуруч 7 мингдан 12 минг сўмга чиқиб олибди. Ҳалиги гектарига олган 5 миллион сўм билан бозордаги нарх-наво ўртасидаги баланс яна учма-учда, бундай олганда. Ҳатто, даромад қилмасак ҳам керак”, дейди фермер.\nБуғдой ўримида нарх тушмаслиги мумкин\n“Ўздонмаҳсулот” бу йил камроқ буғдой олади\nУн очиқ савдога чиқарилди\nБиржа савдоларини кузатган мутахассисларга кўра, очиқ савдода унга берилган дастлабки 4 минг 241 сўмлик нарх ва ишлаб чиқариш харажи ҳисобланса, бугун бир дона қолипли ноннинг таннархи 2550 сўмга етиши мумкин.\n"Шундан қийматнинг ичида:\nун 1641 сўм;\n4 сўмлик туз;\n18 сўмлик ўсимлик ёғи;\n38 сўмлик дрожж;\n37 сўм - ун ташиш.\nҚолгани нонни пишириш учун газ, электр сарфи ишчиларга тўланадиган меҳнат ҳақи (иш ҳақи), нонни савдо дўконига етказиб бериш харажатлари, солиқлар ва корхона фойда нормаси”, деб ёзди ўзбекистонлик иқтисодчи Отабек Бакиров.\nБу иқтисодчи уннинг эркин савдога чиқишини 30 йилдан бери кечиккан бозор ислоҳоти, деб атади.\nМамлакат бўйлаб нон қимматлади\n“Халқ тилида “лепёшка” дейиладиган тандирда ёпилган ноннинг энг арзони 2 минг 400 сўм бўпти. Икки кун олдин 2 минг сўм эди. 3 - 3 ярим синг сўмлик ҳажми сал каттароқ ёпилган нон 4 минг - 4 ярим минг сўмгача. 10 минг сўмлик патирлар 14 минг сўмга чиққан. 1 навли ун “Корзинка”, “Хавас”га ўхшаган супермаркетларда килосига 8 минг 998 сўм бўпти бугун. Энг муҳими, шакар йўқ. Фақат арзонлаштирилган расталарда 16 минг сўмдан, у ҳам ҳамма жойда эмас. Энди бу ёғига ҳадемай ёғ нархи ошишини кутиш мумкин. Одатан бозорда ун ва нон ошса, орқасидан шакар ва ёғ ҳам қимматлайди”, деб тахмин қилади мобил мухбир.\nСамарқанд вилоятида эса аҳоли нисбатан кўп сотиб оладиган уйда ёпилган нон 2 ярим минг сўмдан 3 ярим минг сўмга ошгани қайд этилди.\nАндижонда ҳам халқ кўп сотиб оладиган - уйда тандирда ёпилган нон 2 ярим минг - 3 минг сўмдан 5 минг сўмгача чиққани хабар қилинмоқда. 2 минглик нонвой ёпган “лепёшка” нон нархи 1 минг 800 сўмдан 2 ярим - 3 минг сўмга чиққан.\nҲукумат нарх тушишига ишонтиряпти\nЎзбекистон ҳукумати сўнгги бир неча йилдан бери фермерлардан буғдойни бозор нархида сотиб олишни ваъда қилаётган, аммо ортга суриб келаётган эди.\nБу амалиёт, Россиянинг Украинага босқини ортидан буғдой етиштирувчи ва сотувчи бу икки асосий давлатдан ташқи дунёга экспорт кескин чекланган пайтда бошланди.\n“Нарх ошишининг асосий сабаби - Россия ва Украина ўртасидаги сиёсий инқироз туфайли жаҳон бозора юзага келган ҳолат ҳамда импорт қилинаётган ун нархи қимматлиги билан бевосита боғлиқ. Аммо Ўзбекистонда етарли равишда ун захираси мавжуд. Яқин кунларда бозорга қўшимча 50 минг тонна маҳаллий ун киритилади. Шу орқали нарх барқарорлашади. Ун нархининг эркинлашиши - рақобат муҳитини юзага келтиради. Нархлар ошмайди, фақатгина Тошкент шаҳрида қолипли нон (буханка) нархида ўзгариш бўлишини кутяпмиз. Бозорларда эса, аксинча, нарх тушиши прогноз қилиняпти. Қўпол қилиб айтганда, бозор ўпкасини босиб олишини кутяпмиз”, деди Молия вазирлиги департамент мудири Тўлқин Мирзаев.\nДунёдаги ривожланаётган 55 давлатдан камида 36 таси Украина ва Россиядан экспорт қилинадиган буғдойга қарам.\nДавлат статистика қўмитасининг 10 майдаги хабарига кўра, 2022 йилнинг январь-март ойларида Ўзбекистонга қиймати 28,8 млн. АҚШ долларига тенг бўлган 92,6 минг тонна буғдой уни импорт қилинган. Бунинг 91 минг 200 тоннаси Қозоғистон, 1 минг 300 тоннаси АҚШдан импорт қилинган.\nАммо, буғдой ва ун маҳсулотлари тақчиллаши ортидан қатор давлатлар, жумладан Ўзбекистонга ун борадиган асосий давлат бўлмиш Қозоғистонда ҳам буғдой ва ун экспорти кескин чекланди.


Булбар ва псевдобулбар синдромлар » Тиббий психология – Расмий сайт\nЯнгиликлар » Энциклопедия » Булбар ва псевдобулбар синдромлар\nБулбар синдром ёки булбар фалажлик. Узунчоқ мияда жойлашган булбар нервлар зарарланиши сабабли юзага келадиган синдром бўлиб, унинг асосий белгилари – дисфагия (ютишнинг бузилиши), дизартрия (нутқ артикуляцияси бузилиши) ва дисфония (овоз жарангдорлиги сўниши) дир.\nТопографияси. Мия устунига мия оёқчаси, Варолий кўприги ва узунчоқ мия киради. Булбар фалажлик мия устунининг пастки қисмида, яъни узунчоқ мияда жойлашган IX (тил-ҳалқум), X (сайёр) ва XII (тилости) нервларнинг ядроси ва илдизчалари зарарланганда кузатилади. Bulbus – узунчоқ миянинг эскича номланиши.\nЭтиологияси. Мия устуни ва булбар нервларни зарарловчи ҳар қандай касалликлар булбар фалажликни юзага келтириши мумкин. Булар – мия устуни инсулти, ўсмаси, энцефалит, сирингобулбия, ён амиотрофик склероз, дифтерия, миастения, Гийен-Барре синдроми, ботулизм ва б.қ. Нутқ артикуляцияси, ютиш жараёни ва овоз жарангдорлигини таъминлаб берувчи мускуллар, яъни тил ва тилости мускуллари, юмшоқ танглай, тилча, ҳалқум, ютқум ва овоз пайлари фалажланади. Шу боис булбар синдром булбар фалажлик деб ҳам аталади. Бу фалажлик периферик фалажлик ҳисобланади.\nКлиникаси. Беморда овоз жарангдорлиги пасаяди, у манқаланиб гапиради. Бундай бемор худди кучли тумов бўлган одамни эслатади. Бемор овқатни чайнашда қийналмайди (чунки чайнов мускулларини V нерв иннервация қилади), балки уни ютишда қийналади. Айниқса, суюқ овқатни ютаётганда у бурундан қайтиб тушади. Маълумки, ҳалқум нафас йўллари ва қизилўнгачнинг юқори қисми чегарасида жойлашган анатомик тузилмадир. Ҳалқум мускуллари ва унинг атрофидаги тузилмалар овқатни қизилўнгачга итаришда асосий вазифани бажаради. Булбар фалажликда бу жараён бузилади ва натижада овқат қолдиқларининг нафас йўлларига кетиб қолиш ҳавфи туғилади. Бундай ҳолат тез-тез кузатилса, зотилжам ривожланиши мумкин.\nНеврологик текширувлар ўтказишнинг диагностик аҳамияти катта. Беморда дизартрия ва дисфонияни аниқлаш учун уни сўзлатишнинг ўзи кифоя. У паст овозда гапиради, унли ва ундош товушли ибораларни талаффуз қила олмайди. Бемордан “А” товушини баландроқ овозда айтиш сўралганда, унинг овози ўта сўниқ бўлади ёки товуши чиқмайди. Бу пайтда юмшоқ танглай ҳолатига ҳам эътибор қаратилади: у фалажланган томонда осилиб қолади, соғлом томонда эса қисқариб тилчани ўз томонига оғдиради. Шпател билан текширилганда фалажланган томонда ютқум рефлекси чақирилмайди ёки пасайган бўлади.\nБемордан тилини чиқариш сўралганда, унинг ярмида атрофия ва фасцикуляр тебранишлар аниқланади, тил шу томонга оғади. Тилдаги фасцикуляциялар неврологлар орасида “қайнаётган тил” симптоми деб ҳам аталади. Дисфагияни аниқлаш учун эса чой қошиқда беморга оз миқдорда сув ичирилади. Бу пайтда бемор сувни юта олмай қалқиб кетади ва йўтала бошлайди. Сувни эхтиёт бўлиб оғизнинг олд қисмига солиш лозим. Сопор ҳолатида ётган беморда бу синама ўтказилмайди!\nКасаллик этиологиясига қараб, булбар фалажлик турли даражада намоён бўлади. Баъзан у енгил кечади. Ўткир тарзда ривожланган булбар фалажлик (масалан, Гийен-Барре синдромида) бемор ҳаёти учун ўта ҳавфли бўлиб, ўлим билан тугаши мумкин. Беморда булбар фалажликни аниқлаган УАВ зудлик билан невропатолог кўригини таъминлаши зарур.\nПсевдобулбар синдром ёки псевдобулбар фалажлик. Ушбу синдромнинг ҳам асосий белгилари – дизартрия, дисфагия ва дисфония. Шу боис булбар ва псевдобулбар синдромларга оид мавзу неврология дарсликларида ёнма-ён туради.\nЭтиологияси ва топографияси. Булбар нервларни (IX, X ва XII нервлар) иннервация қилувчи кортикобулбар йўлларнинг иккала томонда ҳам зарарланиши сабабли ривожланади. Бунинг натижасида булбар функция, яъни тил-ҳалқум функциялари издан чиқади. Кортикобулбар (кортиконуклеар) йўллар – булар бош мия катта ярим шарларининг ҳаракат ядроларидан бошланиб булбар нервларга етиб келувчи марказий пирамидал йўллар. Шунинг учун ҳам псевдобулбар фалажлик марказий фалажликлар сирасига киради. Псевдобулбар синдром ривожланиши учун кортикобулбар йўллар иккала томонда ҳам зарарланиши керак. Бу йўллар бир томонда зарарланса, псевдобулбар синдром ривожланмайди. Демак, бош миянинг иккала ярим шарида ҳам ривожланган инсултлар, дегенератив касалликлар, мия устунини тепадан босиб келувчи ўсмалар, гематомалар, йирингли жараёнлар псевдобулбар синдром ривожланишига олиб келади.\nКлиникаси. Дизартрия, дисфагия ва дисфониядан иборат, яъни беморда ютиш ва нутқ бузилади, овози кескин пасаяди, манқаланиб гапиради. Булбар синдромдан фарқли ўлароқ, ютқум рефлекси сақланиб қолади ёки ошади, тилда атрофия ва фасцикуляциялар кузатилмайди. Зўраки йиғлаш ва кулиш ҳамда орал автоматизми рефлекслари пайдо бўлади. Бу рефлексни текшириш учун беморнинг устки ва пастки лабларига неврологик болғача ёки бармоқ билан уриб кўрилади. Бунда бемор лабларини олдинга чўччайтиради, худди ўпич ҳаракатига ўхшаш ҳолат юзага келади. Шунингдек, пастки жағ рефлекси ҳам кучаяди.\nДаволаш. Бу синдромлар турли касалликлар сабабли ривожланганлиги боис, даволаш муолажалари касаллик этиологиясига боғлиқ ҳолда олиб борилади.\nҚўшилган: 16:27 / 18-04-2021 Ўқилди: 43\nБЎЙИННИНГ СПАСТИК ҚИЙШАЙИШИ


ЎЗБЕКИСТОН РЕСПУБЛИКАСИ ОЛИЙ СУДИНАФСИГА АЛДАНГАН ХОДИМ ЖИНОЯТЧИНИ ПОРА БЕРИШГА УНДАДИ from\nАммо ишонч билдирган ҳуқуқни муҳофаза қилувчи идора ходимининг ўзи коррупцияга оид жиноятга қўл урса-чи?\nФарғона шаҳар ички ишлар органлари фаолиятини мувофиқлаштириш бошқармаси катта тезкор вакили Дилмурод Абдуллажонов (исм-шарифлар ўзгартирилган) ҳам жиноятга муросасиз бўлиш ўрнига вазиятдан «унумли» фойдаланиб қолишга уринди. Яъни шахсий манфаатини ўйлаб, жиноятчини пора беришга ундади.\nГап шундаки, 2020 йил 19 апрель куни Фарғона шаҳар ички ишлар органлари фаолиятини мувофиқлаштириш бошқармаси томонидан «Орият» тадбири ўтказилади. Мазкур тадбирда шаҳарнинг Янги аср кўчасидаги кўп қаватли уйларнинг бирида яшовчи, муқаддам одам савдоси жинояти учун судланган ва жазо муддатини ўтаётган Шоира Файзиматова ўз уйида қўшмачилик қилаётгани аниқланади. Шу боис, айни ҳолат юзасидан тегишли ҳужжатлар расмийлаштирилиб, терговга юборилади. Натижада Ш. Файзиматовага нисбатан Жиноят кодексининг 131-моддаси 2-қисми билан жиноят иши қўзғатилади.\n«Орият» тадбирида бошқарма катта тезкор вакили Дилмурод Абдуллажонов ҳам иштирок этади. Бинобарин, Ш. Файзиматованинг танишларидан бири Гулёра Жалилова унга қўнғироқ қилиб, дугонасига ёрдам беришини илтимос қилади. Натижада Д. Абдуллажонов воқеанинг эртасига — 2020 йил 20 апрель куни Ш. Файзиматова билан учрашади.\n— Аввал одам савдоси жинояти билан судланган экансиз. Қўшмачилик ҳам шунга ўхшаш ҳолат. Шунинг учун тергов жараёнида сизни қамаб қўймаслигини терговчи билан гаплашиб беришим мумкин. Фақат бунинг эвазига унга икки минг доллар бериш керак, — дейди у. Кейин яна қўшиб қўяди: — Дугонангиз илтимос қилгани учун ёрдам бермоқчиман. Қолаверса, ўзим ҳам сизни ёқтириб қолдим.\nБуни қарангки, Дилмурод шундай деб кейинги учрашувда қўшмачи жувонга кўнгилхўшлик қилишни таклиф этади. Ноилож қолган Ш. Файзиматова эса, унинг таклифини қабул қилади.\nШундан сўнг тезкор ходим ҳафта-ўн кун ичида Шоиранинг уйига бир неча марта боради. Лекин ҳар галги учрашувда пулни қистайверади.\nҚолаверса, ўзининг қилмишини хаспўшлаш учун «антиқа» баҳона ўйлаб топади.\n— Тергов муддати уч ой, суд жараёни ҳам икки ойча давом этади. Унгача ҳомиладор бўлиб олсангиз, судда сизга анча енгиллик берилади, — дейди у.\nАммо Ш. Файзиматова ўзининг чорасиз вазиятидан фойдаланиб қолмоқчи бўлаётган қонун ҳимоячисининг сўнгги кунлардаги ҳаракатларидан қаттиқ ғазабланади. Бинобарин, унга қонуний чора кўришни сўраб, ДХХ Фарғона вилоят бошқармасига мурожаат қилади. Оқибатда 2020 йил 3 май куни Д. Абдуллажоновга нисбатан тезкор тадбир ўтказилади.\n— Қаердасиз, учрашамизми? Номини айтмай қўяверай, ҳалиги нарса тайёр, — дейди Шоира телефон орқали пулга ишора қилиб.\nШундан сўнг орадан кўп ўтмай Дилмурод аёлнинг уйи олдига етиб келади. Сўнг хизмат машинаси ичида келишилган пулнинг 1 500 АҚШ долларини олаётган чоғда ушланади. Негаки, Д. Абдуллажонов қолган 500 АҚШ долларини гаров пули тариқасида тўлаш учун Ш. Файзиматованинг ўзига қайтариб беради. Пировардида унга нисбатан Жиноят кодексининг 168-моддаси 3-қисми «а» банди, 28, 211-моддаси 1-қисми билан жиноят иши қўзғатилади. Жиноят ишлари бўйича Фарғона туман суди эса, айбдорга нисбатан қонуний жазо тайинлади.\nШуни алоҳида таъкидлаш лозимки, мазкур жиноят иши кишини жиддий фикр-мулоҳаза юритишга, ҳуқуқни муҳофаза қилувчи идоралар ходимларини эса, ундан тегишли хулоса чиқаришга ундайди. Айтайлик, оддий фуқаро жиноятга қўл урса, қонунни билмагани, қилмишининг ҳуқуқий оқибатини тушунмаганини асосий важ сифатида келтиради. Лекин ўзи ички ишлар органининг катта тезкор вакили бўлган шахснинг нафс домига тушиб, қонунни бузганини қандай изоҳлаш мумкин?!\nПрезидентимиз шу йилнинг 30 июнь куни одил судловни таъминлаш ва коррупцияга қарши курашиш борасидаги вазифалар муҳокамасига бағишланган видеоселектор йиғилишида коррупцияга қарши курашиш масаласига янада жиддий эътибор қаратиш лозимлигини таъкидлади. Давлатимиз раҳбарининг 2020 йил 29 июндаги «Ўзбекистон Республикасида коррупцияга қарши курашиш тизимини такомиллаштириш бўйича қўшимча чора-тадбирлар тўғрисида»ги Фармонининг қабул қилиниши бу борада яна бир дадил қадам бўлди.\nШундай экан, биз, судьялар ва суд тизими ходимлари коррупцияга қарши курашиш жараёнида бошқаларга ўрнак бўлишимиз шарт.\nАйниқса, жиноят ишлари бўйича судлар судьялари коррупцияга оид ишларни кўриш билангина чекланиб қолмай, жойларда ўтказилаётан сайёр суд мажлисларида ҳамюртларимизга бу иллатнинг аянчли оқибатларини, хусусан, пора бериш, пора беришга далолат қилиш ва бундай жараёнда воситачилик қилиш ҳам жиноят эканлигини кенгроқ тушунтиришлари керак.\nФарғона тумани судининг раиси


Батафсил... Янги шарх қўшиш «БИР ТАРАФ НОРОЗИ БЎЛСА, АЖРАТИШМАЙДИМИ?»\nБатафсил... Comments (1) Севимли «Суғдиёна»нгиз яна сиз билан! Газетамизнинг 45-сонида:\nБатафсил... Янги шарх қўшиш Севимли «Сугдиёна»нгиз яна сиз билан! Газетамизнинг 44-сонида:\nБатафсил... Янги шарх қўшиш МУНИСА РИЗАЕВА: РАЙҲОН БИЛАН ЯРАШ ОШИ, амалга ошмаган ТЎЙИ ВА қочоқ маъмури ҲАҚИДА...\nЛойиҳамиз қаҳрамони Муниса РИЗАЕВА билан суҳбатлашишни истаганлар жуда кўп бўлди. Қарангки, «журналист» мақоми уч йигитга насиб қилди. Жасур, Шоҳрух ва Зоҳид. Яъни «Уммон» гуруҳи! Келишувизмига кўра «журналист»ларимиз таҳририятга барвақтроқ келиб, суҳбатга жиддий тайёргарлик кўришди. Батафсил... Comments (1) ЗИЁДАНИНГ ФАРЗАНД ТАРБИЯСИДАГИ ОЛТИ(Н) НИЯТИ\n«Аёл санъаткорлардан биридан “ҳаётда нимани ютқаздинг?” дея сўрашганида “Боламнинг болалигини кўрмадим”, деб жавоб берганини эшитгандим. Бир кун келиб, мен ҳам ана шундай афсус қилишни истамайман. ҳамиша фарзандларимнинг ёнида бўлишга ҳаракат қиламан». ЗИЁДА ўзининг оналик бахти ва ўғли Камронбек тарбиясида йўл қўйишни истамайдиган хатолари тўғрисида сўзлаб берди.\nБатафсил... Янги шарх қўшиш Севимли «Суғдиёна»нгиз яна сиз билан! Газетамизнинг 43-сонида:\nБатафсил... Янги шарх қўшиш Севимли «Сугдиёна»нгиз яна сиз билан! Газетамизнинг 42-сонида\nБатафсил... Янги шарх қўшиш Хитойлик эркаклар туғруқ вақтидаги оғриқларини ўзларида синаб кўрмоқдалар\nХитойнинг шарқидаги Цзинань шаҳридаги касалхоналарнинг бирида туқруқ вақтидаги оғриқларини ўз танасида синаб кўришни истаган эркаклар учун ажойиб имконият яратилди. Бу ҳақда Day.Az нашри хабар бермоқда.Батафсил... Янги шарх қўшиш Севимли «Сугдиёна»нгиз яна сиз билан! Газетамизнинг 41-сонида:\nСевимли «Сугдиёна»нгиз яна сиз билан! Газетамизнинг 40-сонида: Севимли «Суғдиёна»нгиз яна сиз билан! Газетамизнинг 39-сонида:\nСевимли «Суғдиёна»нгиз яна сиз билан! Газетамизнинг 38-сонида:


ОИЛА ДАВРАСИДАГИ - Ўзбекистон овози газетаси\nроҳат-фароғат, хотиржамлик ва ҳаловат бошқа жойдан топилмайди\nМамлакатимизда оила муқаддаслигини сақлаш, ажримларнинг олдини олиш, қайнона-келин муносабатларидаги муаммоларни бартараф этиш, қўшхотинлик каби иллатларга барҳам бериш борасида бир қатор ишлар амалга оширилмоқда.\nХизмат тақозоси туфайли жуда кўп оилалар билан суҳбат ўтказиб тураман. Афсуски, оиланинг қадрига етмайдиган, арзимас сабаблар билан бир-бирини айблаётган, муроса қилиш ўрнига жанжални авж олдираётганларга ҳам тез-тез дуч келаман.\nЭр уззукун уйда, ишининг тайини йўқ, оиласини боқиш ўрнига ичкиликка берилган. Табиийки, бундай шароитда аёлнинг бир ўзи рўзғор тебратишга қийналади. Натижада адоқсиз келишмовчиликлар бошланади...\nБошқа бир ҳолатда бунинг акси. Аёл — тадбиркор, пул топишга устомон. Бундай вазиятда унинг орзу-ҳаваси кўпаяди. Энди унга ишёқмас эр ортиқчалик қила бошлайди...\nБаъзи-бир оилалар борки, унда келин қайнонанинг ҳукмига бўйсуниши керак. Гарчанд келин саранжом-саришта, пазанда, ширин сўз, қўни-қўшниларнинг, қайнотанинг, эрининг меҳрини қозонган бўлса-да, қайнонага ёқмайди.\nҲаётда бунинг акси ҳам бўлиши мумкин. Яъни, келин жуда ёш, рўзғор юмушларига умуман тайёр эмас. На қайнона, қайнота билан муомала қила олади. Қайнона келинга билмаганларини сабр-тоқат билан ўргатади, яхшисини ошириб, ёмонини яширади...\nЯқинда Ўзбекистон мусулмонлари идораси раҳбарлари, ҳуқуқ-тартибот идоралари ва бир қатор ташкилот ва муассасалар вакиллари иштирокида «Ижтимоий барқарорликни таъминлаш, муқаддас динимизнинг софлигини асраш — давр талаби» мавзусида ўтказилган анжуманда Президентимиз Шавкат Мирзиёев ижтимоий-маънавий соҳани ривожлантиришда жамиятда соғлом муҳитни мустаҳкамлаш, ёшлар тарбияси, оила, маҳалла, тинч-осуда ҳаётимизни, муқаддас динимиз поклигини асраш бугунги кунда жуда долзарб аҳамият касб этаётганини алоҳида таъкидлади.\nҲаёт, жамият бор экан, бу каби масалалар кун тартибида долзарблигича қолаверади. Навоий шаҳар хотин-қизлар қўмитаси, «Оила» маркази вакиллари ва маҳалла фуқаролар йиғинлари раислари билан ҳамкорликда 2017 йилнинг беш ойи давомида ажрашиш арафасида турган 83 оиладан 74 тасини яраштиришга эришилди.\nБаъзи-бир нотинч оилалардаги келишмовчиликлар ўрганиб чиқилганда, уларнинг 44 тасида носоғлом муносабатлар, қайнона-келин, эр-хотин ўртасидаги жанжаллар, катталарнинг аралашуви туфайли ажримлар қайд этилганлиги аниқланди.\nУлардан 17 тасида барча турмуш шарт-шароитлари етарли бўлган ёшлар орасида ҳаётни енгил-елпи тасаввур қилиш, оила муқаддас эканини тушуниб етмаслик оқибатида ажримлар юз берган. 12 та ҳолатда оиладаги эр ёки хотиннинг чет элга ишлашга кетиб қолгани туфайли ажрим содир бўлган.\nЭр-хотиннинг ўзаро келиша олмаслиги ва характерининг бир-бирига мос келмаслиги ҳамда бошқа сабаблар ундан кейинги ўринда туради. Оилавий ажримлар асосан 26-35 ёшли эр-хотинлар ўртасида ва тўйдан кейинги 3-5 йил ичида содир бўлмоқда. Нисбатан кўпроқ ажрашувлар шаҳарнинг «Янгиобод», «Чинор», «Мустақиллик», «Янгиариқ», «Ҳумо» каби маҳаллаларида қайд этилган.\nЁш оилалар орасида арзимас келишмовчиликлар билан ажралишлар кўпайиб бораётганлигининг сабабларидан бири — оилада фарзанд тарбиясига эътиборсизлик туфайли деб биламан. Ҳар бир ўғил-қиз ёшлигидан меҳнат қилишга, қийинчиликларни мустақил енгишга, муаммоларни катталар, ота-оналар иштирокида ҳал қилишга ўргатилса, эртага у турмуш қурганида ҳам ҳар бир масалага мулоҳаза билан ёндашади, шошма-шошарлик билан хулоса чиқаришдан тийилади.\nШундан келиб чиқиб, тегишли ташкилот ва идоралар билан ҳамкорликда оилавий ажримларнинг олдини олиш бўйича тегишли дастур ишлаб чиқдик. Маҳалла, таълим муассасалари, корхона ва ташкилотларда амалга оширилаётган тарғибот-ташвиқот ишлари, тиббиёт ходимлари, имом-хатиб ва отинойилар билан учрашув ва давра суҳбатлари, коллеж, лицей ўқувчилари ва уларнинг оналари иштирокида ўтказилаётган ўзаро мулоқот ҳамда учрашувлар шу дастур асосида олиб борилмоқда.\nМақсадимиз — оилага дарз кетмасин. Фарзандлар ўз ота-онаси бағрида эмин-эркин униб ўссин, кўнгли кемтик, дили вайрон бўлмасин. Келажакда эл корига ярайдиган баркамол авлод ва етук инсон бўлиб улғайсин. Дунёнинг шодлиги оила бахту қувончи билан тўкис. Оила даврасидаги роҳат-фароғат, хотиржамлик ва ҳаловат бошқа жойдан топилмайди.\nНавоий шаҳар ҳокими ўринбосари, шаҳар хотин-қизлар қўмитаси раиси,\nхалқ депутатлари Навоий вилоят Кенгашидаги ЎзХДП гуруҳи аъзоси.


Тошкентда 1,3 тонна гиёҳванд моддалар ёқиб юборилди — видео - UzNews.uz\n24 августа, 11:53 534 0\nТошкентда 1,3 тонна гиёҳванд моддалар ёқиб юборилди — видео\nСергели туманидаги заводда мусодара қилинган гиёҳванд моддаларнинг навбатдаги партияси йўқ қилинди.\nБугун пойтахтнинг Сергели туманидаги заводлардан бирида республика ҳуқуқни муҳофаза қилиш идоралари томонидан ноқонуний муомаладан мусодара қилинган гиёҳванд моддаларнинг навбатдаги партияси йўқ қилинди. Бу ҳақда ДБҚ Матбуот хизмати хабар берди.\nЖами 1 тонна 350 кг га яқин гиёҳвандлик воситалари ёқиб юборилди.\nҚайд этилишича, 2021 йилнинг ўтган даври мобайнида давлат божхона хизмати органлари томонидан ҳамкорликда аниқланган 301 та ҳолатда 164,6 кг наркотик моддалар, 20 та ҳолатда 2379 дона психотроп таблеткалар ва 13 та ҳолатда 17,2 кг кучли таъсир қилувчи моддалар ушлаб қолинди.\n22 сентября, 21:26 891 0\n22 сентября, 17:34 844 1


Уйда қолинг. Томорқангизга меҳр беринг! » Chiroqchi tuman hokimligi rasmiy web sayti\nУйда қолинг. Томорқангизга меҳр беринг!\n--- 10-апр, 17:339 433\nАпрелда ёғган қалин қор кўплаб тумандошларимизнинг томорқасига эккан ниҳолларига зарар берди. Хавотирга ўрин йўқ. Туманимизнинг Паканди маҳалла фуқаролар йиғини ҳудудида истиқомат қилаётган фуқаролар кўчат етиштириш ҳадисини олган. Халқимиз азалдан ҳар қарич ернинг қадрига етиб, ундан ризқу-насиба ундиради. Шу боис, томорқани хазинадек эъзозлайди. Айниқса, бугун дунёда коронавирус пандемияси авж олаётган бир пайтда унинг қадри янада ошмоқда. Зеро, кундалик эҳтиёжга зарур бўладиган озиқ-овқатнинг аксарияти айнан шу бир парча ерда ундирилади. Шундай экан, юртдошларимиз бугун ўз томорқасига меҳр ва эътибор берса, фақат ютади.\n-Бугун маҳалламизда 413 та хонадон соҳиблари ўзларининг 10 сотихли томорқасининг 7-8 сотих майдонида плёнка остида турли полиз экини кўчатларини етиштиради. Бу билан улар рўзғорига мавсум давомида 10-15 миллион сўм даромад олиб келади. Шунингдек, пакандиликлар томонидан етиштирилган кўчатларга қўшни туманлар ҳатто, Самарқанд вилоятида ҳам талаб юқори, - дейди Паканди маҳалла фуқаролар йиғини раиси Фахриддин Бойматов.\nИслом Яллаев -Юртдошларимиз томорқасида меҳнат қилиб, эртанги кунининг ғамини кўриши керак. Уйимиз олдидаги томорқа кўп йиллардан бери турмушимиз фаровонлигининг манбаига айланган. Иссиқхонамиз ҳам бор. Унда айни пайтда кўплаб экинлар униб чиқиб, баравж ўсмоқда.\nҲар йили олма, узум, нок, ўрик, олча ва бошқа мевалардан мўл ҳосил оламиз. Картошка, сабзи, пиёз, бодринг, помидор ва кўкатлар етиштирамиз. Аввало ўзимизга, ортганини эса бозорга чиқарамиз. Бу билан эл фаровонлигига ҳам ҳисса қўшамиз. Хуллас, томорқа ризқ-насиба манбаи.\n-Йигирма йилдан бери томорқадан унумли фойдаланамиз. Айни пайтда 10 минг туп турли экинлар кўчатлари етилган кўчатхонамиз бор. Хонадонимизнинг асосий даромади шундан. Ҳатто водий томонлардан ҳа ўсимлик ва бир қанча гулларнинг уруғини келтирганмиз.\nАлбатта, буларнинг барини юзага келтириш осон эмас. Айниқса, қишда кўчатларни совуқдан сақлаш керак. Меҳнатдан қочмасанг, ҳаммаси жойида бўлади. Яширмайман, шундан уйимизга йилига 15-20 миллион сўм даромад кираяпти.\nАйни пайтда бодринг, помидор, булғори қалампир кўчатларини етиштириб, бозорни таъминлаяпмиз. Кўпинча одамлар уйимизга келиб олиб кетишади.\nМухтасар айтганда, айни коронавирус туфайли амал қилинаётган карантин пайтида кўплаб юртдошларимиз вақтини ва меҳрини томорқаларига сарфлашаётгани таҳсинга сазовор. Зотан, бу билан ҳам уйдаги вақтимиз мазмунли ўтади, хам эртанги фаровонлигимизни таъминлаймиз.\nМИБ ЧИРОҚЧИ ТУМАН БЎЛИМИ ТАШАББУСИ БИЛАН 22 ТА ОИЛА ЯРАШТИРИЛДИ


ИнтерФУТБОЛ :: Калиду Кулибали: «Кетмайман! Ирқчиларга қарши курашаман!»\n- У Англиядан келган, туманли ўлкада бундай ҳолатга тушмаган, шундай экан, унга ҳавас қилиб бўлмайди. Лекин Неаполда бу каби вазият кузатилмаслиги турган гап - халқ футболчиларини севади... Чидаб бўлмайдиган нарсалар. Ирқчилик борми - жазо қўлланиши шарт. «Интер» мухлислари шу тариқа ҳиссиётларни ташқарига чиқариб, енгил тин олишганини айтишди. Ажабо! Ахир уларнинг аксарияти одамларни тана ранги учун ёқтирмасликларини ҳамма билади! Ушбу мухлисларни ҳам худди шундай ранжитилса, бунга қандай муносабат билдиришларини бир кўришни хоҳлардим.\n- Аммо кимдир шу каби ҳолатларга тушса, бошқа африкаликлар ўзларини жуда пассив тутишади. Эҳтимол, ўз жамоанг фанатларига қарши чиқиш қийин бўлса керак?\n- «Интер» - «Наполи» ўйини пайти рақиб жамоа аъзоси Квадво Асамоа (Гана термаси футболчиси) ёнимга келиб, мухлислар қилиғи учун мендан узр сўради. Бундан кўнглим тоғдек кўтарилди, аммо матбуотчилар бу ҳолатни назардан четда қолдиришди, ўйиндан кейин ҳам бу борада жимлик сақладик. Умуман олганда, ушбу масала бўйича нафақат африкаликлар, балки барча футболчилар фаоллик кўрсатишлари даркор.\n- Бошқа мамлакат клубларидан таклифлар тушсада, кетишни хоҳламадингиз...\n- Барча ҳақоратлар менга куч бағишлаяпти, иштиёқим ортган. Расизмдек жирканч иллатга қарамай, «А» серияда энг яхши бўлиш мумкинлигини исботламоқчиман. Қолаверса, менда Неаполдан миннатдорлик ҳисси бор - бу ноодатий ва меҳмондўст шаҳардан қарздорман. Унинг чиройини таърифлаш учун битта интервью камлик қилади. Агар Италия чемпионлигини қўлга киритиб ёки Чемпионлар Лигасида нимагадир эришсак, бу ирқчиларга қарши ўзига хос жавоб бўлади.\n- Балки сизга қарши қўлланаётган ирқчилик ҳолатларига чемпионатнинг энг яхши ҳимоячиси деб топилганингиз сабаб бўлгандир? Гўёки, ўзига хос норозилик намойишидек.\n- Билмадим, эҳтимол, бу ютуғим кимгадир ёқмагандир. Мени «А» сериянинг энг яхши ҳимоячиси деб танлашди (май ойида) ва буни ҳам расистларга қарши курашда ишлатмоқчиман, ғоялар бор. Масалан, дарсларнинг дастлабки куни мактабларнинг бирига ташриф буюрдим - ҳамма ҳайрон бўлди! Ўқувчиларга барчаси ўзларига боғлиқлиги, ҳар қандай дискриминациянинг ёмонлиги, бу каби иллатларни болаликдан четлаб ўтишни ўрганиш лозимлигини уқтирдим.\n- Аммо болалар уйларига қайтгач, мутлақо бошқача тавсияларни эшитишади-ку...\n- Бунга қарши қандай курашиш мумкин?! Агар ота-оналари расист бўлишса, фарзандларидан бошқача тарбияни кутмаса ҳам бўлаверади. Лекин барибир, нимадир қилиш керак - ҳам стадионларда, ҳам кундалик ҳаётда.\n- Бу каби муаммоларга бош мураббий Карло Анчелоттининг муносабати қандай?\n- У ажойиб инсон. Менга кўп нарсани ўргатди. Карло билан нафақат футбол, балки ҳаёт ҳақида ҳам суҳбатлашамиз. Унинг ақл-заковатига тан бераман.\n- Сиёсат билан шуғулланишни хоҳламайсизми?\n- Хоҳламайман, ушбу соҳани тушунмайман. Шунчаки, ҳам футбол, ҳам ҳаётда ирқчиликка қарши курашмоқчиман. Ахир бу энг оммабоп спорт тури. Агар стадионлардаги расизмни йўқотсак, у кундалик ҳаётда ўз-ўзидан йўқолади.


ҚУРБОН ҲАЙИТИГА ТАЙЁРГАРЛИК!\nҚурбон хайити яқинлашгани муносабати билан Ўзбкистон мусулмонлари идораси Уламолар Кенгаши томонидан Қурбон ҳайитини муносиб нишонлаш тўғрисида баёнот эълон қилинди. Аввало уламоларимиз томонидан жорий фатволарни эълон қилинишидан мақсад, инсонларнинг манфаатларини кўзлаш, зарарни олдини олишдир.\nБарчамизга маълумки ҳозирда ҳайит намозини жамоат бўлиб ўқиш инсонларни саломатлиги учун катта хавф-хатар туғдиради. Шундай экан, бу вазиятда энг тўғри йўл иш бошилар яъни уламолар фикрларига итоат қилишдир.\nҲозирда бутун дунё бўйлаб, жумладан, юртимизда ҳам каронавирус касаллиги авж олмоқда. Мамлакатимизда аҳоли саломатлигини муҳофаза қилиш бўйича барча чоралар кўрилмоқда. Афсуски пандемия билан боғлиқ вазият кескинлигича қолмоқда. Соҳа мутахассислари томонидан масжидда ёки бошқа жойда одамларни тўпланишида хатар борлиги, вирусининг кенг тарқалиб кетиши мумкинлиги таъкидланмоқда.\nМасжидларда жума ва ҳайит намозларини ўқиш холатида мусулмонлар саломатлиги учун хавф-хатар бор экан, бундай шароитда мусулмонлардан жума фарзлиги хайит намозини вожиблиги соқит бўлади. Уламолар Кенгаши баёнотида келтирилган фатвога мувофиқ юртдошларимиз ҳайит куни бомдод намозини ўқигандан сўнг қуёш чиққандан кейин қурбонликлар қилсалар мақсадга мувофиқ бўлади. Қурбонлик қилиш 3 кунгача давом этади.\nҲайит намозни ўқилмасада байрам кайфиятини сақлаб қолиш жуда муҳимдир. Аллоҳ таоло барчамизни ҳайит байрамини кўтаринки руҳда ўтказмоқликни насиб қилсин! Юртимизда тинчлик осойишталик, халқимизга фаровонлик, саломатликни тез кунларда ато қилсин!\nУчқурғон тумани “Эшондедахон” жоме масжиди имом-хатиби\nҚУРБОН ҲАЙИТИГА ТАДОРИК\nby 2020-07-26 11:22:51\nby 2020-07-27 12:10:33


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ботир Қодиров хатоларини тан олди (Интервью тўлиқ талқинда)\t16:19, 18 декабрь 2015\tГазетамизнинг ўтган сонида Ботир Қодировнинг яккахон концерт дастурига журналистларнинг киритилмаганлиги билан боғлиқ суриштирув мақола чоп этгандик. Ушбу мақола ёритилишидан бир оз аввал хонанданинг продюсери Аброр Пўлатов таҳририятимизга келиб, Ботир Қодировнинг ўзи ҳам ушбу вазиятга ойдинлик киритмоқчилигини, лекин ҳозир вақти йўқлигини, бир-икки кундан кейин интервью беришини айтди. Табиийки, биз рози бўлдик. Мақола чоп этилгандан сўнг Ботир Қодиров ва унинг продюсери таҳририятимизга кириб келишди. Меҳмон кутиш одобига кўра гапни узоқдан бошладик... Эшитишимизча, 21-22-23 ноябрь кунлари бўлиб ўтган яккахон концерт дастурингизга қаттиқ тайёргарлик кўрган экансиз. Натижалар сиз кутгандек бўлдими? Таассуротларингиз ҳақида сўзлаб берсангиз. — Очиғини айтсам, биз концертга жуда катта тайёргарлик кўргандик. Аммо ғояларимизнинг атиги икки фоизини бажара олдик, деб ўйлайман. 98 фоиз ғоя ва режаларимиз амалга ошмай қолиб кетди. Янгилик сифатида халқаро продюсер, индонезиялик Франк Раден билан ишлаганимизни таъкидлаш мумкин. Айниқса Францияда тайёрланган, “Жим туринг” қўшиғи фалсафаси асосида яратилган махсус ролигимиз мухлисларга манзур бўлди.\n— Жонли ижрода куйлаш учун овоз имкониятларингиз етарли бўла туриб, концертда қўшиқларни фонограмма орқали ижро этибсиз. Концертга кирганлар айтишди. — Тўғри, овоз имкониятларим етарли. Аммо “Истиқлол” санъат саройининг техникаси менинг талабимга жавоб бермайди. Ҳамма санъаткорнинг бу борада ўз талаби ва диди бор. Аммо шуни айтишим мумкинки, хорижда бўлиб ўтадиган барча концертларда жонли ижрода куйлайман.\n— Концерт бошланишидан аввал юз берган машмашалар, яъни концертга журналистларнинг киритилмаганини қандай изоҳлайсиз? — Мен концертга журналистларнинг киритилмаётганини саҳнага чиқишимдан бироз аввал эшитдим ва очиғи ҳайрон бўлдим. Шунингдек, бунга ойдинлик киритиш учун қўриқлаш хизмати ходимларининг олдига шахсан ўзим бориб, журналистлар нега киритилмаётганини сўрадим. Қўриқлаш хизмати ходимлари санъат саройи директори журналистларни концертга киритмаслик ҳақида буйруқ берганини айтди. Шундан кейин концертни бошлаш вақти етгани боис шошиб саҳнага чиқиб кетдим. Билганим шу...\n— Қолаверса, сиз саҳнага чиқаётиб чекканингиз ва шу сабаб маъмурий жавобгарликка тортилганингизни ҳам эшитдик. — Тўғрисини айтсам, ростдан ҳам чекаман. Ўша куни кийиниш хонасида чекканим ҳам рост. Энди бошлагандим ҳамки, ўт ўчириш ва қўриқлаш хизмати ходимлари етиб келишди ва менга жарима солишди. Аслида кийиниш хонасида чекиш мумкин эмас деб ёзиб қўйилмаган эди.\n— Бўлиб ўтган воқеалардан қандай хулоса чиқардингиз? — Юзага келган англашилмовчиликлардан, журналистларнинг концертга киритилмаганлигидан очиғи, ўзим ҳам хижолатдаман. Иш бор жойда камчилик бўларкан. Шу боис фурсатдан фойдаланиб барча матбуот ходимларидан узр сўрайман! Бу ҳол қайта такрорланмаслигига кейинги концерт дастурларимда ташкилий ишларга ҳам жиддийроқ эътибор беришга сўз бераман.\nМоҳичеҳра ЭШМИРЗАЕВА суҳбатлашди Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! Президент Шавкат Мирзиёев Жаҳон банки вице-президентини қабул қилди\tФутзал. “Турон-С” молиявий муаммолар сабаб 3-тур учрашувларига кела олмади\t“Ҳижобли фаришта” аслида ниқобдаги ялмоғиз эканлигини кўрсата бошлади”\tФарғона вилоятида 16 кишига фуқаролик паспорти топширилди\tФарҳод Абдуллаев ОФКнинг назоратчи ҳакамлар семинарида иштирок этди\tОлий Мажлис Қонунчилик палатасида Германия элчиси билан учрашув бўлиб ўтди\tОтправить


Муаллақ талоқ масаласида салафийларнинг хатоси\nЭркак киши аёлининг талоқ бўлишини унинг бирор иш қилишига боғлиқ қилса, масалан, "фалон ишни қилсанг талоқсан"га ўхшаш сўз билан, ёки унинг ихтиёридан ташқари бирор ҳодисанинг воқе бўлишига талоқни боғлиқ қилса, масалан, “янги ой чиқса талоқсан”,\nдеганга ўхшаш сўз айтса, аёл айтилган ишни қилса, ёки шарт топилиб янги ой чиқса, албатта талоқ воқе бўлади, деб аҳли илмлар ижмоъ қилганлар. Аввало, бу масала фуқаҳолар тилида “муаллақ талоқ”, деб номланади. Яъни, аёлнинг талоқ бўлишини бирор иш ё ҳаракатга боғлиқ қилинган талоқ. Шартга боғлиқ қилинган муаллақ талоқнинг икки хил кўриниши бор:\n1-Қасам кўринишидаги шартли талоқ;\n2-Қасам кўринишида бўлмаган оддий, шартли талоқ.\nЭр аёлга талаб қўйиб, ёки аёлни бирор фелдан таъқиқлаб, талоқ билан шарт қўйса, буни қасам кўринишидаги муаллақ талоқ, дейилади. Масалан, “Фалончига гапирсанг талоқсан”, “Агар шу ҳовлига кирсанг талоқсан”, деган ибораларда эр аёлга кескин талаб қўймоқда ва шартни бузса, талоқ бўлишини таъкидламоқда. Баъзида инсон ўзининг рост сўзлаётганини исботлаш ниятида ҳам аёлининг талоғини шартга боғлайди, масалан: “Мен бу ишни қилган эмасман! Агар қилган бўлсам аёлим талоқ бўлсин..”, деганга ўхшаш. Булар қасам кўринишига эга бўлган муаллақ талоқнинг мисолларидир. Қасам кўринишидаги шартли талоқ сўзини айтган эрнинг асл мақсади, юқорида ишора қилинганидек аёлига кескин талаб қўйиш ёки бирон хабарни такидлаш бўлади.\nАгар эр ҳеч қандай талаб қўймасдан, аёлнинг талоғини унинг ихтиёрида бўлмаган нарсага боғлаб шартли талоқ қилса, масалан, “янги ой кўриниши билан талоқсан”, деган ибора билан, буни шартга боғлиқ қилинган оддий муаллақ талоқ, дейилади. Одатда талоқни бу каби шартга боғлаган эрнинг асл мақсади—шарт топилиши билан аёлидан талоқ билан ажрашиш бўлади холос. Қасам кўринишидаги каби бошқа мақсадлар бўлмайди.\nЖумҳур уламо—Ҳанафий, Моликий, Шофеъий ва Ҳанбалий мазҳабларининг муассислари-ю мунтасиблари якдиллик билан “шартга боғланган талоқ саҳиҳдир ва қачонки шарт топилса, талоқ воқеъ бўлади, бир талоқ—деган бўлса, бир талоқ. уч талоқ—деган бўлса уч талоқ...”, деганлар. Шунингдек, тўрт мазҳаб ичида ҳеч ким қасам кўринишидаги ва оддий кўринишдаги шартли талоқни бир-биридан ажратмаган. Аҳли ҳақ тарафдан муаллақ талоқнинг шарти топилганда талоқ воқе бўлиши етарлича далиллар билан изоҳлаб, батафсил баён қилиб берилган. Улар ичида айниқса, имом Аҳмад роҳимаҳуллоҳ бу масалага алоҳида урғу берган, бошқаларга нисбатан кўпроқ далиллар келтирган.\nШофеъий мазҳабининг йирик олимларидан Тақиюддин Субкий (р.а.) “Ад-дурратул музийя..”, номли асарида келтиришича, муаллақ талоқнинг ижмоъий эканини қуйидаги олимлар нақл қилган:\n1-Имом Шофеъий роҳимаҳуллоҳ;\n2-Абу Убайд роҳимаҳуллоҳ;\n3-Абу Савр роҳимаҳуллоҳ;\n4-Муҳаммад ибн Жарир Табарий роҳимаҳуллоҳ;\n5-Абу Бакр ибн ал-Мунзир роҳимаҳуллоҳ;\n6-Муҳаммад ибн Наср ал-Марвазий роҳимаҳуллоҳ;\n7-Ҳофиз абу Амр ибн Абдулбар роҳимаҳуллоҳ;\n8-Имом ибн Рушд роҳимаҳуллоҳ;\n9-Имом ал-Божий роҳимаҳуллоҳ.\nМазкур масалада ижмоъ қилингач, салафи солиҳларнинг йўлидан бошқа тарафга оғганлар ҳам бўлган. Биринчи бўлиб умматга қарши фикр билдирган Зоҳирия тоифаси бўлган. Ибн Ҳазм Зоҳирий: “муаллақ талоқ билан шарт топилса ҳам, топилмаса ҳам, қасам кўринишида бўлса ҳам, оддий кўринишда бўлса ҳам асло талоқ воқе бўлмайди каффорат тўлаш ҳам лозим бўлмайди”, деган.\nКейинчалик, жумҳурга ҳам, Зоҳирийларга ҳам қўшилмаган, учинчи “мазҳаб” ихтиро қилинди. Яъни, “Манҳажу салафис-солиҳ”, деб номланмиш Аҳмад ибн Таймия ва унинг яқин шогирди ибн Қаййим (р.а.) икковлари бошлиқ бир тўда аҳли илмларнинг йўли. Уларнинг фикрича, оддий кўринишдаги муаллақ талоқда шарт топилса, жумҳур айтганидек талоқ воқе бўлади. Лекин, қасам ниятида шартга боғланган муаллақ талоқда, шарт топилса ҳам талоқ воқе бўлмайди. Балки бу ўринда шарт топилса, қасам ичувчига жазо сифатида каффорат тўлаш вожиб бўлади. Яъни, бир қулни озод қилиш, топилмаса, ўнта мискинни тўйдириш ё кийинтириш, унга ҳам қодир бўлмаса, уч кун рўза тутиб бериш.\nАҳмад ибн Таймия (р.а.) билан асрдош, шофеъий мазҳабининг йирик олими Тақиюддин Субкий (р.а.) “Муаллақ талоқ” масаласига бағишлаб ёзган “Ад-дурратул музийя фир-радди ъала ибнТаймия” номли рисоласида айтишича, Аҳмад ибн Таймия (р.а.) қарийб олтмишта масалада жумҳурга қўшилмаган. У биринчи бўлиб “муаллақ талоқ” масаласидаги шахсий хато фикри билан жамоъатдан ажраган.\nБугунги кунда “биз саҳобалар йўлидамиз, соф асл исломга даъват қиламиз”, деб оламга айюҳаннос солаётган салафийлар юқоридаги масаланинг ҳақиқатини билишармикин?! Билмаса билиб қўйишсин, улар умматни салафи солиҳлар йўлига эмас, балки ўз раҳнамолари Ибн Таймия ихтиро қилган бузуқ оқимга чорламоқдалар!


hidoyat.uz – “Мовароуннаҳр” нашриётининг сайти - Зебуннисо Бегим\n2012 йил 28 феврал\nРукни: Аёллар саҳифаси\nМумтоз шоираларимиздан бири Зебуннисо бегим 1639 йили Деҳлида туғилган. У Бобурий шаҳзода Шоҳжаҳоннинг ўғли Аврангзебнинг қизидир. Онаси Дилрасобону Гулбадан бегимнинг авлодларидан.\nАврангзеб Қуръони каримни ёд билар, назмни яхши кўрар, ўзи ҳам шеър ёзарди. Зебуннисо бегимни фозила аёл Ҳафиза Марям Бону тарбиясига беради.\nШоиранинг камолга етишида адабий муҳит таъсири кучли бўлган. Акаси Аъзамшоҳнинг адабиётга қизиқиши, саройда бўладиган мушоиралар унда шеъриятга ҳавас уйғотади. Шу боис отаси машҳур олим Мулло Муҳаммад Саид Ашраф Исфахонийни қизига муаллим қилиб тайинлади. Зебуннисо бу олимнинг тарбиясида забардаст шоира, олима, созанда ва хаттот бўлиб вояга етишади. У настаълиқ, насҳ ва шикаста хат усулларида маҳорат билан матн кўчирган. У форс, араб тилларининг сарфу наҳви, фиқҳ, тарих фанларини пухта ўзлаштирган. Хусрав Деҳлавий, Навоий, Бобур асарларини синчиклаб ўрганган, араб ва форс тилларида ижод қилган.\n«Кобул» журналининг 10-сонида (1922 йили) Зебуннисо бегим ҳақида бундай маълумотлар бор: «Зебуннисо бегимнинг чиройли бир девони бўлган. Яна тасаввуфга оид «Мунисул арвоҳ» асари ҳам бор. 769 варақли «Зебут тафосир» (Тафсирларнинг гўзали)ни ёзди. Илоҳиётга доир “Зебан нашаот” асарини устозига бағишлади. Ҳиндистон мусулмонлари орасида дастуриламал бўлган «Фатавойи Оламгирия» («Шариат қонунлари мажмуаси») асарини форс тилига таржима ҳам қилдирди».\nЗебуннисо бегим замонасининг оқила ва зукко қизи, ўша муҳитнинг баркамол зиёлиси, отаси шоҳ Аврангзеб Оламгирнинг яқин маслаҳатчиси эди.\nЗукко олима, ҳассос шоира Ҳиндистон олимлари, адабиёт ва санъат аҳлларига кўп ғамхўрликлар қилиб, илм ва санъатнинг ривожланишига катта ҳисса қўшди. Шунинг учун ҳам тарихчилар унга юксак баҳо бериб, отаси ҳукмдорлик билан қозона олмаган шуҳратни у илм ва одоб билан қозонди, деб таъкидлашган.\nМураккаб, зиддиятли даврда яшаб, ижод этган шоира 19 ёшидаёқ кўп аянчли воқеаларнинг шоҳиди бўлди. Мамлакатдаги нотинч ҳаёт, салтанат учун курашнинг авж олиши шоира дунёқарашини тубдан ўзгартирди, ижодида ижтимоий фикрлар чуқурроқ илдиз ота бошлади.\nЗебуннисонинг асосий машғулоти – шеър ўқиш ва ёзиш, мусиқа тинглаш, илм олиш эди. Шеърлар билан бирга одоб ва ахлоққа доир рисолалар ҳам ёзди. Шеърлари Марказий Осиё, Ҳиндистон, Афғонистон, Эрон, Покистон ва бошқа Шарқ мамлакатларида машҳур бўлди. Ғазаллари ўзбек халқининг севимли қўшиқларига айланган. Ҳозиқ, Хиромий, Нодир, Собир Абдулла ва бошқалар Зебуннисо ғазалларига мухаммаслар боғлашган.\nШоиранинг 8000 мисрали девони (ғазаллари), 7 қасидаси, 5 таржеъбанд ва бир мухаммасигина сақланиб қолган. Баъзи манбаларда шоиранинг «Махфий» тахаллуси билан ҳам ижод қилгани айтилади. XIX аср иккинчи ярми — XX аср бошларида кўчирилган «Девони Махфий» Зебуннисога нисбат берилади. Зебуннисо асарлари қўлёзмаси дунёдаги кўпгина кутубхоналарда, шу жумладан, Ўзбекистон ФА Шарқшунослик институти жамғармасида ҳам сақланади.\nЗебуннисо бегим ҳижрий 1113 йили (милодий 1702) 63 ёшида вафот этади. У Деҳлидаги «Зарзарий» қабристонига, Низомиддин Авлиё, Амир Хусрав Деҳлавий қабри ёнига дафн этилган.\nЗулфи ҳалқа-ҳалқаю кўзи қаро бу ердадур,\nБоқиши шафқатли ю нозик адо бу ердадур.\nКиприги ханжар, карашма тиғу кўз ташлаш яшин,\nГар шаҳид бўлмоқчи эрсанг, Карбало бу ердадур.\nКаъбага бормоқ на ҳожатдур, агар дил овласанг,\nБеҳуда йўллар кезар бу халқ, ризо бу ердадур.\nИзладим бир-бир жаҳонда бўлса ҳар неча китоб,\nКўрдиму Хаттингни дедим: муддао бу ердадур.\nИстасанг ҳуснинг закотини берарга мустаҳиқ,\nКелки, бу Зебуннисо янглиғ гадо бу ердадур.\nЛайли зотидан эсам-да, дилда Мажнунча ҳаво,\nТоғу тош кезгим келур, лекин йўлим тўсгай ҳаё.\nМендан ўргандию бўлди гулга булбул ҳамнишин,\nМенгадур парвона ҳам шогирду ишқимдур расо.\nЗоҳиримдур ғозаранг, аммо ниҳоним қон эрур,\nЎз ичида сақлагандек қип-қизил рангни хино.\nБаски, қўйдим мен фалакнинг елкасига ғам юкин,\nКийди мотам тўнинию бўлди қадди ҳам дуто.\nШоҳ қизи бўлсам-да, қилдим фақр йўлин ихтиёр,\nБас, менга бу зебу зийнатким, отим Зебуннисо.\nМунирхон МУИНЗОДА таржимаси\n1258 марта ўқилган.


ОЎЮда бюджет асосида таълим олувчиларнинг 3 йил ишлаб бериш тартиби маълум қилинди\n19:49 / 20.04.2016\nБюджет асосида ўқиганлар 3 йил мажбурий ишлаб беради ва кейин дипломини олади, деган гап бор. Магистратурада ўқишни давом эттирмоқчи бўлганларга ишлаб бериш муддати чўзиладими ёки шу уч йил муддат ичида иш жойини ўзгартирса, берилган муддат қайтадан ҳисобланадими?\nУшбу жараён 2005-2006 ўқув йилидан бошлаб амалиётга тадбиқ этиб келинмоқда. Агар Олий таълим муассасаларини давлат грантлари асосида бакалавриатини тамомлаган битирувчилар магистратура тўлов-контракт асосида ўқишга қабул қилинган тақдирда, камида уч йил ишлаб бериш мажбурияти магистратурани якунлаганидан сўнг амалга оширилади. Олий таълим муассасаларини тўлов-контракт асосида бакалавриатни тамомлаган битирувчилар магистратурага давлат грантлари асосида ўқишга қабул қилинган тақдирда камида уч йил ишлаб бериш мажбурияти магистратурани якунлаганидан сўнг амалга оширилади.\nБу ҳақда Олий ва ўрта махсус таълим вазирлиги маълумотига асосланиб, “Даракчи” нашри хабар берган.


Ўзбекистонлик генерал Афғонистоннинг собиқ раҳбари қароргоҳини забт этишдаги иштирокини ошкор этди\nЎзбекистонлик генерал Афғонистоннинг собиқ раҳбари қароргоҳини...\n12.01.2018 11:58 0 2179\nЎзбекистонлик генерал Александр Камбаров «Даракчи» газетасига берган интервьюсида Совет армиясида хизмат қилган пайтида Афғонистоннинг собиқ раҳбари Ҳафизулло Амин қароргоҳини забт этишда иштирок этганини маълум қилди.\n«Мен махсус тайинланган қўшинда хизмат қилганман, — дея эслайди А.Камбаров. — 1979 йили «Мусулмон батальони» деб ном олган ҳарбий бўлинмамиз Афғонистоннинг ўша пайтдаги раҳбари Ҳафизуллоҳ Амин қароргоҳига ҳужум қилди. Мен ўшанда раҳбарият томонидан белгиланган вазифани сидқидилдан адо этганман. Кейинчалик бунинг учун мукофот ҳам беришган.\nТайёргарлик ишлари Чирчиқда бўлиб ўтди. Батальонимиз 545 киши — фақат ўзбек, тожик ва туркманлардан иборат эди. Бизни ёпиқ режимда тайёрлашди ва қайта кийинтириб Афғонистонга юборишди. Биз ўша пайтларда офицер бўлсак-да, бизни сержант формасида жўнатишди.\nБиз аслида киммиз, қаерга юборилганимизни раҳбариятдан бошқа ҳеч ким билмасди. Ҳатто ўзимиз ҳам қаерга учаётганимизни билмасдик, фақат муҳим ҳарбий топшириқни бажаришимиз лозимлигини билардик, холос.\nФақат чегарани кесиб ўтганимизда, командир ёнимизга келди ва: «Биз Афғонистонга кириб келдик, ҳозир Баграмга бориб жойлашамиз!» деди.\nКўп ўтмай бизни у ердан Қобулга юборишди. Яна тайёргарликдан ўтдик. Батальонимизга келиб қўшилган янги йигитлар билан танишдик.\nҚасрга ҳужум 1979 йил 27 декабрга мўлжалланган эди. Биз батальондан 4 кишини йўқотдик...»\nГенералнинг эслашича, улар ўша воқеадан бир ой ўтиб, Афғонистонни тарк этишган ва бошқа қайтишмаган.\nЭслатиб ўтамиз, Ҳафизулло Амин 1978-1979 йилларда Афғонистон Халқ Демократик партиясининг Марказий кенгаши бош котиби ва инқилобий кенгаш раиси лавозимларида ишлаган. КПСС Марказий кенгашининг махфий қарорига кўра, собиқ иттифоқ қуролли кучлари томонидан 1979 йил 27 декабрь куни унинг Қобулдаги қароргоҳи босиб олинган. Унинг қай тахлит ўлдирилгани ҳақида турли тахминлар мавжуд. Айрим тахминларга кўра, Ҳафизулло Амин ҳужум пайтида ўз жонига қасд қилган.\n«Правда» газетасининг 1979 йил 30 декабрдаги сонида босилган хабарга кўра, «Ҳафизулло Амин халқ қўзғолони натижасида қўлга олинган ва одил суд ҳукмига кўра қатл қилинган».\nАфғонистон Ҳафизулло Амин\nСиёсат 26/03, 18:43\nЖамият 26/03, 20:14


Журнал "Экономический Вестник Узбекистана" » (O´zbek) Telefon xizmatlarining buxgalteriya hisobi\nГлавная | Архив номеров | (O´zbek) Telefon xizmatlarining buxgalteriya hisobi\n(O´zbek) Telefon xizmatlarining buxgalteriya hisobi\nАхборот-коммуникация технологиялари соҳаси ривожлантирилиши Ўзбекистон иқтисодиётида амалга оширилаётган таркибий ўзгаришлар ҳамда иқтисодий ислоҳотларнинг бош йўналишларидан бири ҳисобланади. Чунки, мазкур йўналиш нафақат республикани ахборотлашган жамиятга айлантириш учун, балки мамлакат иқтисодиётини ривожланган давлатлар даражасига кўтариш учун ҳам хизмат қилади.\nТаъкидлаш ўринлики, янги ахборот ва телекоммуникация технологиялари иқтисодиётнинг кўплаб тармоқларида ҳал қилувчи роль ўйнайди. Шу билан бирга, алоҳида компаниялар ва миллий иқтисодиёт рақобатбардошлиги, мамлакатнинг ички ва хорижий инвестор учун жозибадорлиги кўп жиҳатдан ахборот инфратузилмасининг ривожланиш даражасига ҳам боғлиқ. Юртбошимиз ҳам, ўз маърузаларида алоқа хизматларига алоҳида тўхталиб ўтганлари бежизга эмас. Жумладан, 2015 йил якунларига бағишланган маърузасида: «Ахборот-коммуникация технологияларининг ривожланиши мамлакатнинг рақобатдошлик даражасига таъсир кўрсатиши, катта ҳажмда ахборот тўплаш ва уни умумлаштириш имконини бериши, бошқаришни стратегик даражада ташкил этиш учун кенг имкониятлар очиб беришини унутмаслигимиз зарур» деган эдилар.\nШуни ҳам айтиш лозимки, мамлакатимизда алоқа хизматларига алоҳида эътибор берилаётгани иқтисодиётни бошқаришдаги ўзгаришлар, бозор муносабатларига ўтиш бухгалтерия ҳисобини ташкил қилиш ва олиб боришга катта таъсир кўрсатади. Ўзбекистонда алоқа соҳаси почта алоқа соҳаси, телефон (маҳаллий, шаҳарлараро, халқаро) алоқаси, телеграф алоқаси, радиоэшиттириш, телевидение, матбуот тарқатиш каби тармоқларга бўлинади. Алоқа Ўзбекистон Республикаси хўжалик инфратузилмасининг таркибий қисми бўлиб, аҳоли, хўжалик субъектлари, давлат идораларининг почта, телефон, телеграф, радио ва ахборотларнинг ўзга турларини узатиш ва қабул қилиш ҳамда алоқа тармоғи жўнатмаларини етказиб беришга бўлган эҳтиёжларнинг қондирилишини, шунингдек, оммавий ахборотларни тарқатилишини таъминлайди. Ўзбекистон Республикасида алоқа корхоналари аҳолига ҳамда иқтисодиёт тармоқларига почта, телеграф ва маҳаллий, шаҳарлараро, халқаро телефон алоқа хизмати кўрсатади, шунингдек, республикада радиоалоқа, радиоэшиттириш ва телевидениени техника воситалари билан таъминлайди.\nИдоравий ички алоқа тармоқлари (айрим вазирликлар, ташкилотлар, шахта, завод, хўжаликларнинг бевосита ўзига қарашли алоқа воситалари) ҳам мавжуд. Ўзбекистонда аҳолига пулли хизмат кўрсатишнинг умумий ҳажмида алоқа хизматлари ҳиссаси беш фоизга яқинни ташкил этади. 2012 йилда телекоммуникация тармоқларини ривожлантириш ва модернизация қилиш бўйича кўзда тутилган инвестиция лойиҳаларини амалга ошириш доирасида узунлиги 180 км дан ортиқ бўлган «Бойсун –Денов», «Ургут – Шаҳрисабз» оптик толали алоқа линияси ишга туширилди.\nЎзбекистонда умумий фойдаланишга мўлжалланган 200 рақамли дастлабки телефон станцияси 1904 йил 15 сентябрда Тошкентда ишга туширилган. Телефон тармоғи бир симли бўлиб, ер иккинчи ўтказгич вазифасини бажарган. 1924 йилга келиб, телефон станциялари сиғими 1700 рақамни ташкил этди. Айни пайтда умумий фойдаланиладиган тармоқларда 1,5 млн дан кўпроқ телефон рақами бор. Шаҳар хонадонларининг 50 фоизи (Тошкентда 70 %) уй телефонларига эга. Қишлоқ хўжалигида мавжуд 310 мингдан зиёдининг 226 мингтаси хонадонларга ўрнатилган. Республикада телефон тармоғининг 87 фоизини координат ва механик системали станциялар ташкил этади (жами 1200 дан ортиқ станция мавжуд).\nКвазиэлектрон ва электрон турлари 12 минг рақамга эга. Маҳаллий тармоқларнинг олти фоизи, шаҳарлараро телефонларнинг 13 фоизи рақамли энг сўнгги замонавий ускуналар билан жиҳозланган.\nМамлакатимизда алоқа хизматларини ривожлантиришнинг асосий йўналишлари қуйидагилар ҳисобланади:\n● алоқа маҳсулотлари сифатини ошириш;\n● шаҳарлараро телефон каналлари узунлиги ва сифатини яхшилаш;\n● шаҳар ва қишлоқлардаги телефон станциялари сиғимини ошириш;\n● телевизион станцияларнинг сони ва қувватини ошириш;\n● комплекс механизациялашган алоқа корхоналари сонини ошириш.\nЎзбекистон Республикаси Биринчи Президенти И. Каримовнинг мамлакатимизни «2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишлари»га бағишланган маърузасидан келиб чиқиб, 2015 йилда соҳа олдида турган долзарб вазифа ва истиқболдаги режаларга урғу қаратилди. Хусусан, қишлоқ жойларида алоқа хизматлари соҳасини ривожлантириш учун катта салоҳият мавжудлиги инобатга олиниб, хизматлар ҳажмини ошириш, интернет тармоғининг техник имкониятларини кўпайтириш, кенг полосали оптик тармоқларни кенгайтириш ва оптик толали алоқа тармоқларини қуриш ишларини давом эттириш, барча ҳудудларни, шу жумладан, узоқ ва чекка ҳудудларнинг рақамли телевидениедан фойдаланиш ишларини охирига етказиш юзасидан тегишли вазифалар белгилаб берилди.\nБухгалтерия ҳисобининг телефон хизматларини юритишдаги вазифалари қуйидагиларни ўз ичига олади: яъни, асосий воситалар ҳисоби, моддий бойликлар ҳисоби, меҳнат ва иш ҳақи ҳисоби, тайёр маҳсулотлар ҳисоби, молиявий ҳисоблаш операциялари ҳисоби, ишлаб чиқариш харажатлари ҳисоби, йиғма ҳисоб ва ҳисоботлар тузиш. Корхоналарда маҳаллий ҳисоблаш тармоқларини яратиш, ахборот базасини ташкил этиш ва иқтисодий вазифалар мажмуасини шакллантиришда янги талабларни юзага келтиради. Маълумотларни тақсимлаш базалари тизимини яратиш, фойдаланувчилар ўртасида ахборот алмашиш, компьютерда бошланғич ҳужжатларни автоматик шакллантиришнинг имкониятлари пайдо бўлди ва бошқарув масалалари вазифалараро мажмуалари вужудга келтирилди.\nФикримизча, телефон хизмати кўрсатувчи корхоналарда бухгалтерия ҳисобини такомиллаштириш бўйича қуйидагиларни амалга ошириш мақсадга мувофиқ:\n● телефон хизматларини кўрсатувчи корхоналар хусусиятидан келиб чиқиб махсус ҳисоб сиёсатини ишлаб чиқиш;\n● телефон хизмати кўрсатувчи корхоналар хусусиятидан келиб чиқиб ишчи счётлари режасини ишлаб чиқиш;\n● ҳужжатлар айланиш тизимини такомиллаштириш;\n● хизматлар таннархини турли калькуляция усулларидан фойдаланиб ҳисоб-китоб қилиш;\n● телефон хизмати кўрсатувчи корхоналарнинг бошқа харажатлари таркибини доимий равишда назорат қилиш.\nТелефон хизмати кўрсатувчи корхоналар хусусиятидан келиб чиқиб, махсус ҳисоб сиёсатини ишлаб чиқиш зарур. Ҳисоб сиёсатида қуйидагилар аниқ кўрсатиб ўтилиши мақсадга мувофиқ:\n● корхона активларини баҳолаш турларини аниқ кўрсатиш;\n● асосий воситаларга эскириш ҳисоблашнинг турини кўрсатиш;\n● резервларни ташкил қилиш;\n● товар-моддий бойликларни баҳолаш ва ҳисобга олиш усуллари;\n● тадқиқот ҳамда ривожланишга сарфланган харажатларни тан олиш ва ҳисобга олиш;\n● таннархни калькуляция қилиш усуллари;\n● молиявий ҳисоботни консолидация қилиш тартиби.\nТелефон хизмати кўрсатувчи корхоналар хусусиятидан келиб чиқиб, ишчи счётлар режасини ишлаб чиқиш мақсадга мувофиқ. Ишчи счётлар режасида телефон хизматидан олинган даромад, интернет хизматларидан олинган даромад, линияларни ижарага беришдан даромадлар, IP-телефония хизматидан даромад ва алоқа хизматларидан бошқа даромадлар счётлари ва уларга мос равишда харажат счётларини очиш ҳам мақсадга мувофиқ.\nАлбатта, ҳар бир корхонада ҳисоб тизими сифатли олиб борилиши ҳужжатлар айланишига ҳам боғлиқ. Шу сабабдан ҳам, ҳужжатлар айланиш тизимини талаб даражасида йўлга қўйиш муҳим аҳамиятга эга. Бунинг учун ҳар бир корхонанинг ҳужжат айланиш тизимини ишлаб чиқиш зарур. Бу, ўз навбатида, корхонада бошланғич ҳужжатлардан то молиявий ҳисобот ҳужжатлари айланиш тартибини ҳам назорат қилиш имконини беради.


Навоий вилоятида 56 та корхона чанг-газ тозалаш ускуналарисиз, 19 та корхона эса 95,5 фоиз самарадорликка эга бўлмаган чанг-газ тозалаш ускуналарида фаолият юритмоқда. Бу ҳақда Навоий вилояти Экология ва атроф-муҳитни муҳофаза қилиш бошқармаси томонидан ўтказилган матбуот анжуманида айтиб ўтилди.\nФото: Getty Images/Sven Schabbach\nМаълум қилинишича, жорий йил давомида ҳудуддаги саноат корхоналарида 43 та чанг-газларни тутиб қолиш ускунаси модернизация қилинади. 26 та саноат корхонаси ва унга туташ ҳудудларда чанг-газларни ўзида тутиб қолувчи йирик баргли дарахтлар экилади.\nМатбуот анжуманида бошқарма бошлиғи Улуғбек Раззоқов атроф-муҳитни муҳофаза қилишда амалга оширилаётган ишларга ҳам тўхталиб ўтди. Жумладан, йилнинг 1-чорагида давлат экологик назорати доирасида 2 450 дан ортиқ рейд ўтказилган. Натижада қонунчилик ҳужжатлари талабларини бузган 702 нафар шахс аниқланиб, уларга 541,3 млн сўм маъмурий жарима ва табиатга етказилган зарарлар ҳисобланган. Дарахт ва буталарни ноқонуний кесган 33 нафар шахсга эса 45,9 млн сўм жарима ва 78,3 млн сўм зарар белгиланган. Шунингдек, вилоятда фойдали қазилмалардан ноқонуний фойдаланилган 79,6 гектар эгасиз карьерлар аниқланиб, 53,7 гектари рекультивация қилинган.\nРаззоқовга кўра, жорий йил давомида вилоятдаги маҳалларнинг 98 фоизи санитар тозалаш хизматлари билан қамраб олинади. Бу кўрсаткич ҳозирда 96,1 фоизни ташкил этмоқда. Халқ таълими бошқармаси тизимидаги объектлар 368 та, Мактабгача таълим бошқармаси тизимидаги объектлар 228 та, Соғлиқни сақлаш бошқармаси тизимидаги объектлар эса 12 та чиқинди контейнерлари билан таъминланади.


Биринчи лига. "Истиқлол" хеч бир жамоа қилмаган ишни бажарди\n3 ноябрь, 2017, 21:30\n«Истиқлол» сўнгги 14 ўйинда мағлубиятга учрамаган "миллий чемпионатимиз"даги ягона жамоа!\nЯна бир нарсани таъкидлаб ўтиш лозим охирги 14 ўйиндан 13 тасида жамоа ғалаба қозонган! Фақатгина "Цементчи"га қарши кечган бахсда 1:1 натижаси қайд этилган.\nИстиқлол - Насаф-2 4:1\nИстиқлол - Сурхон 2:1\nФк Орол - Истиқлол 1:2\nХоразм - Истиқлол 1:2\nИстиқлол - Норин 1:0\nИстиқлол - Ёзёвон 2:1\nНурафшон - Истиқлол 1:2\nМашъал-2 - Истиқлол 0:1\nИстиқлол - Цементчи 1:1\nИстиқлол - УзДонгЖу 2:0\nХотира-79 - Истиқлол 1:2\nЛоко-БФК - Истиқлол 0:1\nИстиқлол - Зомин 2:0\nИстиқлол - Ғаллаорол 6:0\nЭслатиб ўтамиз, сўнгги бора жамоа сафарда Андижонга қарши кечган бахсда кичик 1:2 хисобида мағлубиятга учраган. Иккинчи даврани 17 бахсда 14 ғалаба 1 дурранг 2 мағлубият билан якунлашди. Иккинчи давранинг дастлабки ўйинида "НБУ-Осиё"га 3:1 хисобида мағлуб бўлишган ва кейинги турда мехмонда Янгиерни 4:0 хисобида тор-мор этишган.\nТўғри "Истиқлол" олий лигада бу натижаларни такрорлай олмас, лекин олий лиганинг энг кучли жамоасида ҳам бундай натижа йўқку тўғрими?! Биз бу вазиятларга реал нигох билан қарашимиз лозим. Ахир бу клуб бу статистика билан 2-ўринни қўлга киритмаслиги бироз бўлсада кулгули холатларни юзага келтирарди.


"Европа тикланиш ва тараққиёт банкининг “Woman in bussines CA” (WIBCA) дастури доирасида Ипотека-банкда экспертлар билан учрашувлар бўлиб ўтди" новости "Ipoteka bank" ID#41081\nЕвропа тикланиш ва тараққиёт банкининг “Woman in bussines CA” (WIBCA) дастури доирасида Ипотека-банкда экспертлар билан учрашувлар бўлиб ўтди\n“Ипотека–банк” АТИБ томонидан Ўзбекистондаги тижорат банклари орасида биринчилардан бўлиб, Европа тикланиш ва тараққиёт банкининг “Woman in bussines CA” (WIBCA) дастури доирасида 10 миллион АҚШ доллар миқдоридаги кредит линиясини жалб қилинган.\nУшбу дастур асосида “қарз олувчилар учун техник ҳамкорлик” ва “кичик бизнес учун маслаҳат бериш” тадбирлари кўзда тутилган бўлиб, бугунги кунда ушбу йўналишда ҳам бир қатор ишлар амалга оширилмоқда.\nХусусан, ЕТТБ консультантлари билан биргаликда лойиҳани амалга ошириш мақсадида савдо, маркетинг, риск ва IT йўналишлари бўйича малакали мутахассислардан иборат ишчи гуруҳ тузилган бўлиб, ҳозирда ушбу гуруҳ Ипотека-банкка ташриф буюрган.\nГуруҳ таркибига киритилган ЕТТБ экспертлари Андреас Франкке (гуруҳ раҳбари), Иноятхон Садикова ва Лола Умарова банкка ташриф буюриб, дастур юзасидан амалга оширилаётган ишлар билан яқиндан танишишмоқда. Шунингдек, улар дастур бўйича масъуллар ўртасида давра суҳбатлари ташкил этилиб, унда дастур юзасидан ўзаро билан фикрлар алмашишлди ҳамда дастурни ривожлантириш бўйича таклифлар муҳокама қилинди.\nШу билан бирга, экспертлар филиал раҳбарлари билан WIBCA дастури бўйича онлайн-масофавий тарзда семинар-тренинглар ташкил этилди.


Ўсимлик ёғини ҚҚСдан озод қилиш муддати яна узайтирилди\nЎзбекистонга ўсимлик ёғи, кунгабоқар ва зиғир уруғи, шунингдек соя данагини олиб кириш, ўсимлик ёғини (пахта ёғидан ташқари) ишлаб чиқариш ва (ёки) реализация қилиш қўшилган қиймат солиғидан озод қилинди.\nТОШКЕНТ, 10 фев — Sputnik. Ўзбекистонда ўсимлик ёғини қўшилган қиймат солиғидан (ҚҚС) озод қилиш муддати узайтирилди. Бу президент 9 февралда имзолаган айрим қонун ҳужжатларга ўзгартиш ва қўшимчалар киритиш тўғрисидаги қонунда (ЎРҚ–752-сон) кўзда тутилган.Ҳужжат билан қуйидагиларнинг ҚҚСдан озод қилиш муддати 2022 йил 30 апрелгача узайтирилди:Ўзбекистонда гўшт, балиқ, картошка 2021 йил 10 октябрдан 31 декабргача ҚҚСдан озод қилинган эди. Жорий йил январида Қонунчилик палатаси депутатлари бу имтиёзларни яна тўрт ойга узайтиришга қаратилган қонунни қабул қилишган эди.\n12:35 10.02.2022 (янгиланди: 12:46 10.02.2022)\nЯнги қонун билан айрим озиқ-овқат маҳсулотлари учун ҚҚС имтиёзлари яна узайтирилади\nТОШКЕНТ, 10 фев — Sputnik. Ўзбекистонда ўсимлик ёғини қўшилган қиймат солиғидан (ҚҚС) озод қилиш муддати узайтирилди. Бу президент 9 февралда имзолаган айрим қонун ҳужжатларга ўзгартиш ва қўшимчалар киритиш тўғрисидаги қонунда (ЎРҚ–752-сон) кўзда тутилган.\nҲужжат билан қуйидагиларнинг ҚҚСдан озод қилиш муддати 2022 йил 30 апрелгача узайтирилди:\nЎзбекистонга ўсимлик ёғи, кунгабоқар ва зиғир уруғи, шунингдек соя данагини олиб кириш;\nўсимлик ёғини (пахта ёғидан ташқари) ишлаб чиқариш ва (ёки) реализация қилиш бўйича айланма.\nЎзбекистонда гўшт, балиқ, картошка 2021 йил 10 октябрдан 31 декабргача ҚҚСдан озод қилинган эди. Жорий йил январида Қонунчилик палатаси депутатлари бу имтиёзларни яна тўрт ойга узайтиришга қаратилган қонунни қабул қилишган эди.


23 Апр 2019 9034\nЎзбекистон Конститутциясига мувофиқ ҳар бир инсон меҳнат қилиш ҳуқуқига эга. Аммо шифокорлар ишлаши мумкин, деганлар ҳам иш топишга қийналиб қолади, бандлик хизмати ногиронлиги бўлганларга ҳеч нима таклиф этмайди. Хўш, бунда қандай йўл тутиш керак?\nТошкентлик Анвар Ҳошимов болалигидан учувчи бўлишни орзу қиларди. Кейин бир сафар оиласи билан қариндошлариникига самолётда учдилар – баландликдан қўрқиш ҳисси пайдо бўлди. Хуллас, учувчи бўлиш орзусидан воз кечилди. Бироқ муҳим, керакли ва инсонларга наф келтирадиган касб эгаси бўлиш мақсади барибир қолди. Мактабга борганида бирдан келажакда ўқитувчи бўлишни истаб қолди. Устозлари унинг кўзига жуда қудратли ва ҳамма нарсани биладиган бўлиб кўринарди. «Кўзларимда бутун бошли коинотнинг юлдузлари порлади», дея эслайди ҳозир.\nМактабни олтин медаль билан тамомлагач, Тошкент давлат педагогика институтига (ҳозирда Низомий номли университет) ўқишга кирди. Устозлари бир овоздан ўқитиш зарур бўлмаган талабалар институтга жуда кам келишини таъкидлашарди. Намунали ўқитувчи болаларни яхши кўрадиган, фанини яхши билувчи, инглиз тилини тушунадиган, ўқувчиларига ёқадиган, қувноқ ва меҳрибон ва шу билан бирга етарли даражада қаттиққўл бўлиши керак. Яъни синф хонасига биринчи марта нотаниш киши сифатида кириб, беш дақиқадан сўнг уларнинг дўстига айланиши лозим.\nЎттиз бешга кирганда барқарор ишга эга бўлди, турмуш қуриб, фарзандлар кўрди. Бир сўз билан айтганда, ўрнак олса арзийдигандек. Кейин ота-онасиникидан уйига қайтаётганди. Биринчи совуқ кунлар тушиши биланоқ онаси касалланди, уни кўргани келиб ушланиб қолди. Ҳозирда ҳам ўша кунни эсалаб сира тушунмайди. Бу исталган киши билан содир бўлиши мумкин эди, бироқ афсусланган билан ёрдами тегармиди. Кун бўйи ёмғир қуйди, совуқ бўлгани учун йўл усти яхмалак бўлиб қолганди. Шусиз ҳам сирпанчиқ йўлдан кетаётганида чарчаган ва уйқусираган ҳайдовчи машинасини бошқара олмай қолиб, бошқарувидаги «буханка» билан қарама-қарши йўналишга чиқиб кетди. Ҳодиса жойига тез ёрдам дарров етиб келганига қарамай, бу Анвар Раҳматуллаевич учун бир умрга чўзилгандай туюлди. Бош-оёқ гипсланган ва боғлаб ташланган ҳолда шифохонада ўзига келди. Энг даҳшатлиси, ўнг қўлини қимирлатмоқчи бўлди, аммо у йўқ эди.\n– Ногиронларга қанчалик қийин эканини тасаввур ҳам қилмагандим, – дейди суҳбатдошимиз. – Ҳаммамиз ҳам раҳмдил инсонлармиз, аммо бирон куни ўзим ҳам бунақа аҳволга тушиб қоламан, деб сира ўйламагандим. Менга III гуруҳ ногиронлигини беришди ва 2010 йилда «Фуқароларнинг давлат пенсия таъминоти тўғрисида»ги қонун кучга киргандан сўнг ва «Ўзбекистон Республикаси Меҳнат Кодекси» билан ушбу гуруҳга кирувчилар учун пенсия тўлаш бекор қилингач, пенсия олмай қўйдим. Шифокор ишлашимга рухсат берди. Мен ҳаракатлана олаётганим, гапираётганим ва нафас олаётганимга ҳам рози эдим. Аммо кўчага чиқиш энг мураккаби экан, ана шунга тўқнаш келдим. Бунда нима энг қийини бўлди? Одамлар. Ўшанда ўқув йили бошланган ва жуда жазирама иссиқ эди. Протез ёмон материалдан ясалган, ҳамма ёғимни ишқаб ташларди, енгсиз кўйлагим эса табиий ва ясама қўлни бир-биридан яққол ажратиб кўрсатиб турарди. Менга ачиниб қарашлари ёки кўзларимиз тўқнаш келганда ерга қарашлари бу ҳали кўнгилсизликларни ярми эди. Энг даҳшатлиси, бунга ҳамкасбларим ва ўқувчиларнинг муносабати бўлди. Мени илгари яхши кўрган, қадрлаган ва ҳурмат қилганлар энди менга ачиниб қарашарди. Энди улар наздида мен аввалгидек, гаплашса, ҳазиллашса бўладиган мутахассис, одам эмасдим. Мен эса ўнг қўлсиз эркакка айлангандим, худди бу жисмоний камчилигим илгари эга бўлган нарсаларимни йўққа чиқариб, биринчи планга чиқиб олгандай эди.\n– Одамлар кўпинча ёмон нарсаларни яширишга ҳаракат қилади ва барча яхши, кўзга ярқ этиб ташланувчан, бахтли нарсаларни кўрсатишга интилади, – сўзида давом этади Анвар Ҳошимов. – Жисмоний камчилиги бор кишининг ногиронликдан бошқа бирор муҳим вазифани бажараётган бирорта фильмимизни ёки замонавий китобни эслай оласизми, шунақаси борми? Шундай даражада ҳам бундай кишининг ижтимоий ҳаётда фаоллиги ҳақидаги фикр татбиқ этилмайди. ОАВ, кино, адабиётлар орқали бошқалардан ажралиб турувчиларга бағрикенглик қилишни кенг ёйиш борасидаги хорижий амалиётлар ҳақида жуда кўп ўқийман. Қўлимни йўқотгач, касбимни ёмон биладиганга айландимми, қўлимга қўшиб билимим ва тажрибамниям кесиб ташлашганми? Йўқ. Аммо баъзи хурофотларча қараш сабаб ногиронлиги бўлган кишиларга жуда камдан-кам ҳолларда қулоқ тутишади. Ҳамма ачиниш ва ҳамдардлигини бекитади.\nНатижада-чи? Кимда-ким бундай муаммога илгари дуч келмаган бўлса, бундай инсонлар билан ўзини қандай тутишни, қандай гаплашишни ва улар орасидан ўзини қандай олиб қочишни билмай қолади. Болалар буни билмагани учун қўли билан кўрсатиб, кулишади. Бу билмаслик, бундан мутлақо бехабарлик натижаси.\nТабиийки, ҳамма касалликлар ҳам кўзга бирдан ташланавермайди. Статистикага кўра, Ўзбекистонда қон айланиш тизими касалликлари эркаклардаги ногиронликка сабаб бўлса, аёлларда уни ёмонсифатли ўсмалар келтириб чиқарар экан. Аммо муаммо алоҳида тиббий эмас. Ногиронларнинг ҳуқуқлари тўғрисидаги Конвенцияда «ногиронлик - бу тадрижий ривожланиб борувчи тушунча, ногиронлик бузилган саломатлик ҳамда муносабат ва муҳит тўсиқлари ўзаро муносабатлари натижаси бўлиб, бу уларнинг жамият ҳаётида бошқалар билан тенг ва самарали иштирок этишига ҳалақит беради», дея келтирилади. Яъни бунда нафақат организмдаги бузилишлар ва уларнинг функцияларини тиклашга эътиборни қаратиш зарур. Ахир, кўриш, эшитиш қобилияти, қўл-оёқлари ёки аъзоларини қайтариб бўлмайдиган инсонлар ҳам бор. Бунда асосий эътибор уларнинг жамиятга қўшилишида мослашувига ва тўсиқларнинг бартараф этилишга қаратилиши лозим.\nБунга жамият ҳаётидаги чекланган иштирок касалликка тенглаштирилмайдиган Германия давлатини мисол келтириш мумкин, бандликка кўмаклашиш учун эса устахоналар мавжуд. Исталган киши умумий меҳнат бозорига жалб этилиши мумкин ва давлат ишга қабул қилиш кафолатини беради. 700 дан зиёд шундай корхоналарни 280 минг нафар алоҳида талабларга эга кишилар қамраб олган. Улар ўзлари ёқтирган ва бунга қобилияти бўлган меҳнат фаолияти билан шуғулланишлари мумкин. Давлат ҳам бундай устахоналарни қуриш, жиҳозлаш ва кундалик харажатларни молиявий қўллаб-қувватлайди.\n«Ўзбекистон Республикасида ногиронларни ижтимоий ҳимоя қилиш тўғрисида»ги қонунинг 7-моддасида давлат ҳокимияти ва бошқаруви органлари ўз ваколатлари доирасида ногиронларни ишга жойлаштириш учун иш жойларининг энг кам сонини захирада сақлайди, дейилган. Одатда бундай вакансияларга кам ҳақ тўланади ва алоҳида ваколатларни талаб этмайди. Аммо шунга қарамасдан, ноиложликдан ва бошқа варианти йўқлиги сабаб турли соҳанинг ўта қимматли мутахассислари ишга кирадилар. Бор-йўқ сабаб уларнинг ногиронлигида.\n– Фирма ва компаниялар раҳбарлари уларга олдинданоқ янглиш муносабатда бўлади ва улар нуқтаи назаридан бу мантиққа тўғри келади, – дейди «Мастер Групп» консалтинг агентлиги директори Суҳроб Жалилов. – Бундайлар уларнинг тез-тез касал бўлиб қолишидан, алоҳида шароит яратиш зарурлигидан ва бу ишни бажара олмасликларидан қўрқишади. Қонун билан I ёки II гуруҳ ногиронлиги бўлган имкониятлари чекланган кишилар учун қисқартирилган иш ҳафтаси (36 соатдан ошмаган), энг узоқ меҳнат таътили (30 кундан кам бўлмаган) белгиланган ва бу ёлловчиларга ёқмайди. Ахир, иш вақтининг қисқартирилган муддати маошга таъсир қилмайди (Меҳнат Кодексининг 116, 220-моддалари). Бундан ташқари, байрамолди кунлари улар бошқалардан бир соат камроқ ишлайди (МК 121-модда). Дарвоқе, ана шундай хурофатларча муносабатга аёллар ҳам дуч келади. Дунё тажрибасининг кўрсатишича, оддий фарзанд кўриши ва узоқ муддат декретга чиқиши, турмушга чиқиш ва ишни бутунлай ташлаб кетиши мумкинлиги сабаб масъулиятли вазифаларга гўзал жинс вакилларини камроқ қўйишга интилишар экан. Бу иккала ҳолатда ҳам нотўғри тушунча муҳим роль ўйнайди ва тагида маблағ йўқотишни истамаслик ётади. Бундай нарсаларга туғма кўрмайдиган укам ҳам тўқнаш келган ва у билан ўз агентлигимизни ташкил этдик. Икковимиз ҳам ҳуқуқшуносмиз.\nЎзимда иш топишимда ҳеч қачон муаммо бўлмаган. Унга эса асосан, рад жавоби беришарди, яна бунда ногиронлигининг бунга дахли йўқ, балки ҳамма гап малака йўқлигидалигини ҳам айтишарди. Укам билан шундай сиёсат юритамиз: бирор вакансияга ходим излаганда унинг саломатлиги, жинси, ҳатто, тажрибасига ҳам қараб ўтирилмайди. Шунчаки унга бирор юмуш берамиз. Уддаладими – ишга қабул қилинди. Бироқ кўпгина бизнес эгалари бир оддий нарсани англаб етишмаган: улар, айнан, етти мучаси соғ ва керакли малакага эга, соғлом ва бошқаларни ишга ёллашади.\nБундан ташқари, ногиронлиги бўлган бироқ ишлашни иистамайдиганлари ҳам учрайди. Биринчи қаҳрамонимиз Анвар Ҳошимов – етарли даражада кам учрайдиган мисол, у жамиятдан ажралиб қолмаслик учун нигоҳлару кулишларга дош беришга, севимли иши билан шуғулланиш ва тўлақонли умр кечиришга тайёр инсон. Кимдир яқинлари ва қариндошлари даврасида ғарқ бўлади, бу билан ҳаёт тугаб қолмаслигиниям унутиб, жисмоний реабилитацияга боши билан шўнғийди, бошқалари эса умидсизликка тушади. Бунда киши гўёки бутун олам сенга қарши ва сен эса ожизсан ҳолатига тушиб қолади.\n– Бунда фақат мақсадгина ёрдам бериши мумкин. Дарҳол олдингизга мақсад қўйинг, – маслаҳат беради ҳозир дарс бошланади дегандай соатига қараб-қараб қўяётган Анвар Раҳматиллаевич. – Уйда ўзингга ачиниб ўтириш домига жуда кучли тортади. Тўрт девор ичида қўрқувларимиз ҳам кундан-кун орта боради, кўчага чиқмасликка эса баҳона асослироқ бўлиб туюла бошлайди. Шу боис ҳам агар бунинг иложи бўлса, биз учун ногиронлиги бўлмаганлар орасида ишлаш ҳаво ва дори-дармондек зарур.


Турсуной Содиқова (1944)\nHome icon Бош саҳифа»Кутубхона»Антология»Турсуной Содиқова (1944)\nШоира Турсуной Содиқова нозик таъб, ўткир дидли, нафосатли адибаларимиздан бири. У 1944 йили Тошкентда таваллуд тонган. Уруш даври фарзанди. Бинобарин, ҳаётнинг аччиқ чучукларидан бохабар. Шунинг учун ҳам унинг шеърларида умид, эътиқод, яхши одамлар ва яхши кунларга ишонч бош ўринда туради.\nУ ўрта мактабдан сўнг 1961 — 1966 йилларда Тошкент Давлат дорилфунунида таҳъсил олган. Дастлабки машқлари шу ерда пайдо бўлган. Бўлғуси шоира аввал мактабларда, сўнгра ёшлар ташкилотларида ишлаган. Ҳозирги кунда эса Андижон Давлат Тиллар институтида талабаларга сабоқ бермоқда. Филология фанлари номзоди. Ували-жували, вилоят ва республикада яхши танилган, эътиборли жамоатчи ҳамдир.\nУнинг биринчи шеъри 1961 йилда «Ленин учқуни» рўзномасида босилган. Ҳозиргача бешдан ортиқ тўпламлари чоп этилган. «Қизлар дафтари» (1973) шеърий туркумининг ташкилотчилари ва муаллифларидан биридир. Шоиранинг биринчи шеърий гулдастаси «Куй» номи билан 1978 йилда чоп этилган.\nҲа, чиндан ҳам яхши шеър — оромбахш куйдек кишига ҳузур бағишлайди. Туйғуларни қитиқлаб, орзу-ўйларга, хаёлларга етаклайди. Турсунойнинг ушбу |«Куй»ини ўқисанг, тингласанг арзийдиган куй. Куй бўлганда ҳам оромбахш куй. Тўпламдаги шеърлар бир-биридаги фикр ва ғояни тўлдириб боради. Энг муҳими янги-янги фикр бўлиб туғилади, фикрларга, туйғуларга етаклайди. «Кўзларим» шеърига қулоқ солинг-а:\nҚарашларим ҳуморида эмиш аллаким,\nКимларгадир ором бўлиб қўнар кўзларим.\nАллакимни тентиратар ҳасад тунида,\nДўст қалбида кундуз мисол ёнар кўзларим,—\nдеса, «Ўқувчимга» шеърида эиди юқоридагидек мафтункор ва афсункор, жозибали ва садоқатли ёр тимсолида эмас, балки меҳрибон мураббий, кечиримли она сифатида намоён бўлади. Тўпламдаги кўпчилик шеърлар катта бир дард билан, зўр зарб билан ёзилганлигини ҳис этиш қийин эмас. Маълумки, она мавзуи муҳаббат мавзуи каби боқийдир. Шоира она ҳақида куйлар экан, ҳеч кимни, ҳатто ўзини ҳам такрорламайди. Лоақал унинг «Армонларим» шеъридаги сўнгги: «Учрашмаган учрашувлар қолди йўлларда...» мисрасига эътибор беринг-а?! Ҳа, бу мисрада қанча армонлар, ўйлар, туйғулар бор?\nХуллас, Турсуной шеърлари гоҳ ўйноқи, шўх, шалолалардек завқли, қудратли, баъзи шеърлари оғир, вазнин, ўй-хаёлга толдирувчи, инсон, ҳаёт, муҳаббат ва тақдир ҳақида яна ҳам чуқурроқ ўйлашга даъват этувчидир. У «Фироқ» деган бир шеърида дарёга мурожаат этиб: «Бетоқатсан, тошқин оқасан» деган эди. Шоиранинг кейинги «Иқбол» (1984), «Дил гавҳари» (1985) шеърий тўпламларидаги кўпчилик асарларида ҳам ана шу ҳолат кўзга яққол ташланиб туради. Мазкур тўпламларнинг биринчисида агар инсоний ҳис-туйғулар, ғурур, инсон ве эзгулик, олийжаноблик ва чин муҳаббат куйланса, кейинги гулдастасида лирик, фалсафий оҳангдорлик етакчилик қилади. Биз бу борада унга омад тилаймиз.


Тошкент пропискаси қарийб 400 миллион сўмга баҳоланди | Fayzbog.uz\nТошкент пропискаси қарийб 400 миллион сўмга баҳоланди\n25.07.2017 / Маъмурият /\nЎзбекистон Вазирлар Маҳкамасининг 19 июлдаги қарори билан вилоятликлар, хорижликлар ва фуқаролиги бўлмаганлар учун Тошкент шаҳри ва Тошкент вилоятида кўчмас мулкларни сотиш олиш шартлари белгилаб олинди. Бу ҳақда Norma.uz хабар қилди.\nУшбу шахслар фақатгина қурилганига уч йил тўлмаган уйларни харид қилиш ҳуқуқига эга бўлиб, турар жойларнинг энг кам нархи ва тўловларни амалга ошириш шартлари аниқ белгиланди.\nШундай қилиб, Тошкент шаҳри ва Тошкент вилоятида доимий пропискаси бўлмаган Ўзбекистон фуқаролари энг кам ойлик иш ҳақининг 2500 баравари миқдорида нархланган уйларни харид қилиш ҳуқуқига эга бўлди. Улар бу пулни банк ҳисоб рақамига ўтказиб беришлари лозим. 2017 йил 25 июль ҳолатига кўра бу сумма 374 миллион 437 минг 500 сўмни ташкил этади. Шу билан биргаликда шартномада кўрсатилган сумманинг 5 фоизи миқдорида нотариал тасдиқлаш учун давлат божи белгиланган. Бу эса энг арзон уй 374437500 сўмнинг 5 фоизи, яъни 18 млн 721 минг 875 сўм демакдир. Шундай қилиб, Тошкентда уй ва прописка олмоқчи бўлган вилоятликлар жами бўлиб 393 млн 159 минг 375 сўм тўлашларига тўғри келади.\nЧет элликлар ёки фуқаролиги бўлмаган шахслар эса шартнома имзоланган муддатда Ўзбекистон Марказий банки курси бўйича энг камида 150 минг доллар қийматдаги уйни хорижий валютани Ўзбекистоннинг ваколатли банки орқаkи сотишдан олинган миллий валютада сотиб олиши мумкин. Улар нотариал тасдиқлаш учун шартнома суммасининг 10 фоизи миқдорида қўшимча тўловни амалга ошириши лозим. Бу эса Тошкентдаги прописка чет элликлар ва фуқаролиги бўлмаган шахсларга камида 165 минг долларга тушишини англатади. Янги қурилган кўчмас мулкларни сотиб олиш ҳуқуқи туман (шаҳар) ҳокими қарори асосида юзага келади.\nУшбу харид қилинган уйлар уч йил муддатда сотилса, савдо-сотиқ, алмаштириш ва совға қилиш шартномаларини нотариал тасдиқлаш учун давлат божи ЭКОИҲнинг 400 баравари миқдорида бўлади.


Жаҳон соғлиқни сақлаш ташкилоти Ўзбекистонни “соғлом овқатланишни миллий сиёсатнинг тамал унсурларидан бирига айлантираётгани” учун олқишлади.\n12 январь куни эълон қилинган баёнотида ЖССТ бу борадаги тадбирлар ташкилотнинг техник йўриқномаси ҳамда кўмагида амалга оширилаётганини таъкидлаган.\nШу муносабат билан Озодлик суҳбатлашган андижонлик врач “ўзбеклар соғлом овқатланиш нима эканлигини билмайди: камбағалларнинг пули йўқ, бойларнинг эса саводи”, деган фикрни билдирди.\nБир йилда қарийб беш минг оилага хайрия ёрдамлари етказиб бериш акцияларида иштирок этган фарғоналик блогернинг ҳамда ўзи яшайдиган маҳаллани яқиндан ўрганган қашқадарёлик ўқитувчининг айтишича, аҳолининг қалин қатлами соғлом овқатланишдан кўра, етарли овқатланиш масаласи устида бош қотиришга мажбур.\nЖаҳон соғлиқни сақлаш ташкилоти 12 январда эълон қилган баёноти “Ўзбекистон ЖССТнинг махсус тавсиялари ҳамда қувватловидан фойдаланиб, юқумли эмас касалликларнинг олдини олиш йўлида муҳим қадамларни ташламоқда”, деган ижобий баҳо билан бошланади.\nТашкилот фикрича, Ўзбекистон ҳукумати кейинги пайтларда озиқ-овқат маҳсулотлари хавфсизлигини ва овқатланиш сифатини ошириш учун бир қатор чораларни кўрган.\nАйни пайтда ЖССТ баёнотида Ўзбекистонда қайд этилаётган барча ўлимларнинг тахминан 79%и юқумли эмас касалликлар эканлиги, бевақт ўлимларнинг бош сабаби эса, юрак қон-томир тизими касалликлари эканлиги қайд этилган. Ташкилот фикрича, бундай кўриниш кашандалик, спиртли ичимликлар ичиш ва носоғлом овқатланиш билан бевосита боғлиқдир.\nКатта ёшдаги аҳолининг тахминан учдан бирида гипертензия кузатилади, бешдан бир қисми эса, инфаркт ёки инсультга чалиниш хавфи остида яшайди.\n“Катта ёшдаги аҳолининг тахминан учдан бирида гипертензия кузатилади, бешдан бир қисми эса, инфаркт ёки инсультга чалиниш хавфи остида яшайди, - деган ЖССТнинг Ўзбекистондаги вакили доктор Lianne Kuppens. – Боз устига мамлакатдаги эркакларнинг тўртдан биридан кўпроғи чекади, катта ёшдаги аҳолининг тахминан ярми ортиқча вазнли ёки семизликдан азият чекади”.\nЖССТ Ўзбекистон президенти 2020 йилнинг 10 ноябрида имзолаган “Аҳолининг соғлом овқатланишини таъминлаш бўйича қўшимча чора-тадбирлар тўғрисида”ги қарорни бу соҳада қўйилган муҳим қадам сифатида баҳолади.\nВрач: Бизда бойлар ҳам соғлом овқатланишни билмайди\nАндижонлик врач Отабек Аҳлиддиннов соғлом овқатланиш нималигига таъриф берди:\nCоғлом овқатланиш ейилаётган овқатнинг меъёри ва сифатига риоя қилиш деганидир.\n"Cоғлом овқатланиш ейилаётган овқатнинг меъёри ва сифатига риоя қилиш деганидир. Организмга керак бўладиган барча микроэлементлар, оқсил, углевод ва ёғларнинг мувозанати деганидир."\nВрачнинг фикрича, ейилаётган овқатнинг миқдори - соғлом овқатланишнинг муҳим жиҳати:\n"Бу соҳада ҳам аҳоли икки тоифага бўлиниб қолган: етарли овқатланмаётган кўпчилик ва меъёридан кўп овқатланадиган озчилик. Иккала тоифаниям соғлом овқатланяпти, деб бўлмайди. Биринчиси тушунарли: оз овқат еяпти ва натижада керакли моддаларни оз қабул қиляпти. Бироқ бойлар ҳам, кўп егани билан, нотўғри овқатлангани учун, емаги мувозанатли эмас. Бу саводсизлик оқибатидир".\nАндижонлик врачнинг фикрича, ўзи умуман, ўзбекнинг анъанавий овқатланишини соғлом овқатланиш, деб бўлмайди ва бу соҳада жуда кўп маърифий ишларни амалга ошириш керак.\n2017 йилдан буён 1700 фуқаро овқатдан заҳарланди, улардан 15 нафари вафот этди\nЎқитувчи: Ҳомиладор организмидаги етишмовчиликни ҳукумат витамин билан тўлдиряпти\nҚашқадарёлик ўқитувчи Феруза Саидованинг айтишича, у яшайдиган ҳудудда (Косон тумани) соғлом овқатланиш ҳақида гапириш ҳақида бироз эрта, чунки аҳолининг катта қисмида етарли овқатланмаслик муаммоси бор.\nБир ойда бир кило гўшт емайдиган қўшнилармиз бор\n“Бир ойда бир кило гўшт емайдиган қўшнилармиз бор. Маҳалламиздаги 70 та хўжаликнинг 40 фоизи шундай”, - дейди ўқитувчи.\nОддий ўқитувчининг бу гапи, табиийки, “Сиз буни қаердан биласиз?” деган саволни пайдо қилди. Бу саволга жавобан Феруза Саидова кейинги пайтларда у “маҳалла мустақиллиги учун курашиб келётгани ва шу мақсадда маҳалласи аҳлининг ижтимоий ҳолатини махсус ўрганганини” айтди.\nФеруза Саидованинг сўзларига кўра, унинг оиласи маҳалладаги энг бой оила ҳисобланади: 5 кишидан иборат оила бир ҳафтада 2 кило қўй гўшти истеъмол қилади. Шундай бўлса-да, унинг оиласи ҳам давлатнинг қўшимча ғамхўрлигига муҳтож:\n“Аҳоли еяётган озиқ-овқатда керакли моддалар камлиги учун ҳам давлат ҳомиладор аёлларга ойма-ой витаминлар бериб келяпти. Ҳомиладорликнинг биринчи ойида берилган витаминни иккинчи ойида бермайди. Ҳар ой учун махсус витамин берилади. Буни ўз келиним мисолида биламан”.\nЎлимлар сонини озайтириш учун туз истеъмолини камайтириш тавсия қилинди\nБлогер: Кўпчилик оилалар бир ҳафтада ярим кило гўшт ейди\nФарғоналик блогер Дима Қаюмнинг айтишича, у 2020 йил давомида ўзи яшайдиган Риштон туманида қарийб 5000 оилада бўлиб, уларга хайрия ёрдамлари етказиш акцияларида иштирок этган. Унинг сўзларига кўра, қишлоқда "гўшт кўрмайдиганлар" кўп.\nОч қолаётганлар йўқ. Лекин кўпчилик жуда арзон, демакки сифатсиз овқат ейди.\n“Оч қолаётганлар йўқ. Лекин кўпчилик жуда арзон, демакки, сифатсиз овқат ейди. Қишлоқларда ярим кило гўштни бир ҳафта ейдиганлар бор. Фақат меҳмон келганида қозони гўшт кўрадиганлар бор. Ўрта ҳисобда қишлоқда 4-5 кишилик бир оила бир ҳафтада ярим кило гўшт ейди”.\nСанитария-эпидемиологик осойишталик ва жамоат саломатлиги хизмати бошлиғи Б.К. Юсупалиев 17 декабрда имзолаган аҳолининг ёши, жинси ва касбига қараб соғлом овқатланишини таъминлашга оид ўртача кунлик рационал овқатланиш нормативлари тўғрисидаги қарорда бир киши бир кунда 60 гр. мол гўшти, 30 гр. қўй гўшти, 25 гр. қуён гўшти, 70 гр. парранда гўшти, 35 гр. балиқ ейиши кераклиги белгилаб қўйилган.\nФарғоналик блогер масаланинг яна бир жиҳатига алоҳида эътибор қаратишга чақирди:\n“Сиз мендан соғлом овқатланиш ҳақида сўраяпсиз. Соғлиғимиз учун энг зиён бўлган энг арзон нарсаларни: шўр карам, шўр бодринг, қалампир еймиз. Касал халқмиз, десак ҳам бўлаверади. Сабаби битта туманда – бизнинг туманимизда 200 дан ортиқ аптека бор. Бас, шундай экан, туманимизни касал туман деса ҳам бўлаверади...”\nЎтган ой Соғлиқни сақлаш вазирлиги Ўзбекистон аҳолиси учун кунлик рационал овқатланиш нормативларини белгилаган.\nВазирлик тавсия қилган рўйхатда жами 42 турдаги озиқ-овқат маҳсулоти бор. Вазирлик бир киши бир кунда ейиши лозим, деб ҳисоблайдиган маҳсулотларнинг умумий нархи қарийб 30 минг сўмни ташкил қилади.\nОзодлик суҳбатлашган таҳлилчиларга кўра, ҳукумат истеъмол меъёрларига оид тавсия билан бир қаторда истеъмол савати тўғрисида ҳам бош қотириши керак.\nЎтган йил ёзида президент Мирзиёев ҳукуматга 2020 йил 1 октябригача тирикчилик учун зарур энг кам миқдор ва минимал истеъмол саватчасининг ҳуқуқий асосларини ишлаб чиқиш бўйича топшириқ берганди.\nЯшаш минимуми ва истеъмол саватчаси президентнинг 2018 ва 2019 йилларда парламентга қилган мурожаатномаларида ҳам тилга олинганди.\nРасмийлар истеъмол саватчасини белгилашдаги қийинчиликлардан биттаси бюджет харажатлари билан боғлиқлигини айтишган.\nАҳолининг мева-сабзавотни оз истеъмол қилиши семизликка сабаб бўляпти\nЎзбекистонда ҳар ўн одамнинг бири тўйиб овқатланмайди


САЛОМ, ХОТИРЖАМЛИК! стрессга қандай ечим топиш мумкин? — Ishonch Gazetasi\nҲаёт одамлар ўртасидаги муносабатлар инъикосидан иборат. Арзимаган гап, кичик тушунмовчилик, ҳатто нотўғри оҳанг ҳам ранжиб қолиш ва сиқилишга олиб келиши мумкин. Бундай ҳолатлар йиғилиб бориб, руҳий мувозанатга таъсир қилади, кишини стрессга туширади.\nСтресс ҳар кимда турлича кечади. Баъзиларда тезда ўтиб кетса, айримларда жиддий асоратлар қолдиради, тажовузкор бўла боради. Хўш, бу нохушликдан қандай қутулиш мумкин? Кишида психолог хизматидан фойдаланиш имкони ё хоҳиши ҳамиша ҳам бўлавермайди. Шунга кўра бажариш қулай бўлган стресс ва асабийликдан қутулиш усулларини тавсия этамиз:\nНафас олиш машқлари. Ҳайрон бўлманг, тўғри нафас олишнинг руҳиятга таъсири катта. Тўғри нафас олиш орқали руҳий ҳолат тез мувозанатга келади, киши хотиржам тортади. Шунчаки нафас олиб-чиқариш ёрдамида ҳиссиётни бошқариш мумкин. Ахир йоганинг муҳим унсури праная ҳам тинчлантирувчи нафас олиш машқларидан иборат-ку!\nНафас олиш машқлари осон бўлса-да, бажаришда нозик жиҳатларга эътиборли бўлиш талаб этилади:\nСанаб нафас олиш ички хотиржамликка олиб боради. Бажариш техникаси оддий: нафас олиш ва чиқаришда санаш керак. Машқлар қадни тик тутиб ўтирган ҳолда амалга оширилади. Кўзингизни юминг ва енгил нафас олинг. Тўртгача санаб, чуқур нафас олиб-чиқаринг. Қулай ҳолатда ўтириш, нафас олиб-чиқариш оралиғида ҳеч қандай тўхташ бўлмаслиги даркор. Диққатни саноққа қаратиш зарур. Шунда ўзингизни хотиржам ҳис қилиб, муаммога бошқача қарай бошлайсиз.\nАффирмация. Стрессдан чиқишда аффирмациялар ҳам қўл келади. Бунинг учун бир қанча оддий аффирмация – кайфиятни кўтарувчи ижобий жумлаларни такрорлаш лозим. Аффирмацияларда инкор сўзлар қўлланмайди. Улар оддий ва қисқа бўлади: «Мен бутунлай хотиржамман», «Мен хурсандман ва хотиржамман». Бу машқларда, муҳими – аффирмацияларга ишониш. Акс ҳолда, кутган натижангизга эришмайсиз.\nСув машқлари. Душ ҳам чарчаган асабларни тинчлантиради. Сув салбий қувват ва ахборотларни суғуриб олади. Шу боис табиатнинг бу унсури тез тинчлантириш хусусиятига эга. Натижани кучайтириш учун душга барча нохушликлардан қутулишни ўйлаб киринг. Сув илиқ бўлсин, чунки иссиқ ёки совуқ сув асаб тизимини баттар қўзғатиб юборади.\nЁқимсиз фикрларни бошқариш. Ташвишли фикрлардан қутулиш учун улар билан курашиш шарт эмас. Тинч жойни танланг, кўзингизни юминг, сиздаги қўрқув ва безовталик сабабларини таҳлил қилинг. Таъсирланмай, баҳоламай шунчаки кузатинг. Чунки айнан баҳолаш уларга муносабат билдиришга олиб келади. Шунда фикрларингизнинг бетараф кузатувчиси бўлишга эришасиз. Улар сизга ҳукм ўтказа олмай қолгач, ҳаммаси ҳам сиз тасаввур қилганчалик эмаслигини кўрасиз.\nСайр. Бинода бўлсангиз, кўчага чиқиб, бир оз сайр қилинг. Тоза ҳаво ва пиёда юриш ортиқча ўй-ташвишлардан халос этади.\nТинчлантирувчи массаж. Уқалаш ҳам тинчланишга ёрдам беради. Бунда бошни уқалаш лозим, сабаби, асаб толаларининг кўп қисми бошда жойлашган бўлиб, уқалаш уларнинг ҳаракатини ўзгартиради, бу эса сизнинг ҳолатингизга тузатиш киритади. Бу жараёнда ҳам ишонч муҳим рол ўйнайди. Енгил ҳаракатлар билан бош массаж қилингач, пешона ва чакка артилади. Шунингдек, пешонадан энсагача бармоқлар билан уриб чиқиш ҳам мумкин.\nЁқимли ҳидлар. Киши гулларни кўз олдига келтиргани ҳамон кайфияти кўтарилади. Бунда гўзалликдан ҳам кўра гулнинг хуш бўйи аҳамиятли. Демак, тинчланишда ифорлардан фойдаланамиз. Бу борада эфир мойи энг яхши восита. Чунки унинг таркибидаги шифобахш моддалар стрессга қарши самарали курашади. Асабларни тинчлантириш учун махсус лампага бир-икки томчи лаванда, мандарин ёки мойчечак мойидан томизинг. Табиий ёқимли ҳидлар инсонни тинчлантиришини унутманг.\nРақс импровизация. Тез тинчланишни истаган киши рақсга тушгани маъқул. Рақс асабий зиқликни танадан чиқариб юборишга ёрдам беради. Рисоладагидек, чиройли рақсга тушишни эмас, мусиқага маза қилиб ўйнашни ўйланг. Чунки асосийси рақс эмас, тинчланишдир.\nМуайян техника тинчланишга ёрдам бериши мумкин. Аммо стрессни келтириб чиқарувчи муаммоларни ҳал қилмайди. Шу боис ҳиссиётларни бошқариш, салбийларини ижобийга айлантиришга уриниш лозим. Қилган хатосини тинмай ўйлаб юриш инсонга оғирлик қилади ва фақат нохушликларга сабаб бўлади. Унутманг, ҳеч ким хатодан холи эмас. Янглишиш эмас, уни тузатмаслик ва унинг учун изланмаслик хатодир. Зеро, ҳаёт хатолар қилиш, уни тузатиш ва тўғри хулоса чиқарган ҳолда қайтадан бошлаш учун берилади.\nМИШ-МИШ ОРТИДАН ЮГУРИБ ҲАМ ЖУРНАЛИСТ БЎЛИШ МУМКИНМИ?\nТараққиёт кушандаси илғор давлатлар коррупцияга қарши қандай курашган?\nИЖТИМОИЙ ҲИМОЯ – ЖАМИЯТНИНГ ИНСОНИЙЛИК ҚИЁФАСИНИ БЕЛГИЛОВЧИ ОМИЛ


Пахтачида сайёр қабул нега етти соат давом этди? - zarnews.uz\nПахтачида сайёр қабул нега етти соат давом этди?\nВилоят ҳокими Эркинжон Турдимовнинг шаҳар ва туманлар аҳолиси учун ўтказиб келинаётган сайёр қабули бу йил ҳам олис туманлардан бири - Пахтачидан бошланди.\nТумандаги педагогика коллежида ўтказилган қабулда вилоят ҳокими билан бирга, бошқа секторлар бошлиқлари, вилоятдаги бошқармалар ва тегишли идоралар раҳбарлари ҳамда тумандаги мутасаддилар иштирок этди.\nҚарийб 7 соат давом этган сайёр қабулда 496 нафар фуқаронинг мурожаати қайд этилди. Барча масалалар бирма-бир тингланиб, уларнинг ечими юзасидан масъуллар бириктирилди. Мурожаатларнинг аксариятини электр ва газ таъминоти, йўл қурилиши, бандлик, тиббий хизмат ҳамда уй-жой масалалари ташкил этди.\n- Қишлоғимизда электр энергияси таъминотида муаммолар кўп, - дейди Ҳунарманд маҳалласида яшовчи Азамат Каримов. – Трансформатор ва симёғочларни алмаштириш масаласида вилоят ҳокимига мурожаат қилдим. Шу йилнинг июль ойигача бу муаммо бартараф этилиши бўйича мутасаддиларга топшириқ берилди.\nВилоят ҳокимига мурожаат қилган пахтачиликлар орасида ўтган йилги сайёр қабулда ўртага ташланган муаммолар ўз вақтида ечимини топганлиги учун миннатдорлик билдириш мақсадида келган фуқаролар ҳам бўлди. Шунингдек, Истиқлол маҳалласида яшовчи Қундуз Ҳотамова ўзи ташкил этган тикувчилик цехига хотин-қизларни ишга таклиф қилиш учун сайёр қабулга келганлигини айтди.\n- Тўрт мучаси соғлом одам ҳаракат қилиши керак, - дейди Қ.Ҳотамова. – Кимдандир ёрдам кутиб яшаш билан ҳаёти ўзгармайди. Бироз қийинчилик билан бўлса-да, банкдан кредит олиб, махсус иш кийимлари тайёрланадиган кичик корхонамни ташкил қилдим. Сайёр қабулга 5 нафар хотин-қизни тикувчиликка ишга қабул қилиш истагида келдим. Уларга иш унумдорлигига қараб кунига 50 минг сўмгача иш ҳақи беришим мумкин.\nПахтачи тумани ҳокими М.Ҳамдамов бу аёлнинг ташаббусини қўллаб, яна 10 нафар хотин-қизни иш билан таъминлаш шарти билан уч кун ичида 10 та тикув машинаси хариди учун 30 миллион сўмлик имтиёзли кредит бериш таклифини билдирди. Тадбиркор бу таклифни қабул қилди.\n- Бугунги сайёр қабул жойларда хотин-қизлар қўмитаси, маҳалла фаоллари томонидан аҳоли муаммоларини ўрганиш масаласи кейинги пайтда ўз ҳолига ташлаб қўйилганини кўрсатди, - деди Э.Турдимов. – Чунки аксарият хотин-қизлар маиший ва оилавий муаммолар бўйича мурожаат қилишди. Ахир бундай муаммоларни маҳалланинг ўзида ҳал этса бўларди. Шунингдек, туманда газ ва электр энергияси етказиб беришда ҳам муаммолар кўплиги сезилиб турибди.\nВилоят ҳокими сайёр қабул якунида ана шу жиҳатларга алоҳида эътибор қаратди. Қабул давомида масъулларга топширилган масалаларнинг ижроси бир ҳафта ичида муҳокама этилиши белгиланган ҳолда ҳар бир ҳудудда уйма-уй юриб, аҳолининг муаммосини ўрганиш ва ҳал этиш зарурлиги таъкидланди.


ЁМОНЛИКЛАР ОНАСИ — XOJA BUXORIY O'RTA MAXSUS BILIM YURTI\nАллоҳ таоло Ўз пайғамбари Муҳаммад алайҳиссаломни оламларга раҳмат ўлароқ юборди. Зулматга ботган кавмларни ҳидоятга чорлаш мақсадида Набий алайҳиссаломга Қуръони Каримни нозил қилди. Қуръон кўплаб ишларни аниқ, батафсил тарзда баён этиб. Ўша даврда учраган машҳур масала ва муаммолар ҳамда кейинчалик учрайдиган ишларга гўзал ва адолатли ечимини кўрсатиб берди. Аввалги ўтган пайғамбарларнинг қавмлари итоатсизлик қилганлари боис уларнинг бошига тушган балолар, бебошликнинг касофатларини қисса тарзида баён этиб, мусулмон жамият аъзоларини бундан ибрат олишга чақирди.\nБаъзи тарихий манбаларда келишича арабларда Исломдан аввалги ҳаёт тарзи маст қилувчи, бўшаштирувчи ва кайф берувчи ичимликлар билан чамбарчас боғлиқ бўлгани ҳаттоки, бу шароблар чойдай доимий равишда ичилгани ҳақида маълумотлар учраб туради. Бундай бузуқликка муккасидан кетган қавмни тарбия қилиш ва уларни бу жирканч одатларидан қайтаришдай улкан ҳамда машаққатли ишни Ислом дини пайғамбаримиз воситасида аста-секинлик билан бартараф этди ва олиймақом натижаларга эришди. Хамр ичкиликларининг ҳаром қилиниши босқичма-босқич, тадриж ила амалга оширилгани ҳақида оятларнинг тафсири ва ҳадисларда бир қанча мўтабар маълумотлар мавжуд. Аллоҳ таоло Ўз инояти ва фазли ҳамда бандаларига муҳаббати ўлароқ ичкиликбозлик ҳамда қиморбозлик каби иллатларни илоҳий йўсинда муолажа қилди ва кишиларни яъни, Ислом жамияти аъзоларини шундай ифлосликлардан четда яшаш одатига олиб чиқди. Бу илоҳий тадбирлар асосида жамият чирканчлик ва иркинч одатлардан халос бўлди. Ислом бу нарсаларнинг зарарларини эътироф этиш ҳамда ундан қайтариш билан бирга унинг фойдаларини ҳам тан олган ва унинг фойдасидан кўра зарарлари каттароқ эканини исботлаб берган ва амалиётда ҳам кишилар унга ўзлари гувоҳ бўлишган, қолаверса бунга ҳозирда ҳам гувоҳ бўлиш мумкин, бунга оид мисоллар ҳам талайгина.\nХамрнинг ҳаром қилинишида Умар розияллоҳу анҳу кўп жонбозлик кўрсатидлар ва бу ҳақда оятлар нозил бўлишини сўраб астойдил дуо қилиб турдилар. Шу ўринда саҳоба розияллоҳу анҳумларнинг гўзал фазилатларидан яна бирини кўриш мумкин эди. Боиси, буюк саҳобий Умар розияллоҳу анҳу ўзлари хамрни ичмаганлари ҳолда бошқа биродарларининг истеъмолига жим қараб ўтирмаганлар. Ҳа, бу бақувват иймон нишонаси эди. Айниқса, охирги босқич яъни, хамр ҳаром қилиниши борасидаги тўртинчи босқичда нозил бўлган оят у зотга ўқиб берилганида оятга жавобан, ўзлари хамрни истеъмол қилмагани ҳолларида “Тўхтадик, тўхтадик” дея жавоб берганлари ҳам Муҳаммадийя мадрасасида таълим олган зотларнинг гўзал хулқларидан бир қисмидир, холос.\n4-курс талабаси Умбаров Нуриислом\nPrevious ҒОЯВИЙ ХУРУЖЛАРДАН ОГОҲ БЎЛАЙЛИК!\nNext ФИҚҲИЙ ҚОИДАЛАР


14 октябрь, 2021, 06:29\nТеглар:ЎФА | Равшан Эрматов | Аёллар футболи\nЙиғилишда барча жамоаларнинг олдига аниқ мақсадлар қўйилди. Хусусан, Парижда ўтказиладиган 2024 йилги Олимпиада ўйинларига чиқиш ва кейинги жаҳон чемпионатларида қатнашиш, барча ёш тоифасидаги жамоаларнинг нуфузли халқаро турнирларда иштирок этишини таъминлаш вазифаси қўйилди.\nБундан ташқари, U15, U17, U20 аёллар терма жамоасини ташкил этиш масаласи муҳокама қилинди.\nКейинги йилдан бошлаб клублар олдига аёллар футболи учун қанча маблағ ажратилишини тақдим этиш вазифаси юклатилиши маълум қилинди. Футболчилик фаолиятини якунлаган аёлларга ЎФА қошидаги футбол мутахассисларини тайёрлаш марказининг 7 та йўналишларидан бирида ўқиш имкони тақдим этилади. Бундан ташқари, бир қатор мутахассисларни ЎФА ҳисобидан про лицензиясига ўқитиш таклифи илгари сурилди.\nЎз ўрнида мураббийлар сўз олиб, соҳадаги ечимини кутиб турган масалаларни муҳокама қилдилар. Тадбирда иштирок этган терма жамоа вакилалари бугунги кунда футболчилар учун яратиб берилаётган шароитлар аввалгидан катта фарқ қилаётгани, бу айниқса, ўқув йиғини пайти сезилганини таъкидладилар. Жамоа сардори Саида Галимова бунинг учун барча футболчилар номидан ЎФАга ўз миннатдорчилигини билдирди.